МУРОЖААТНОМА МАЗМУНИНИ ЎРГАНИШ БЎЙИЧА ТАДБИРЛАР ДАВОМ ЭТМОҚДА | Янгиликлар | Самарқанд вилоят ҳокимлиги\nБош саҳифа / Янгиликлар / МУРОЖААТНОМА МАЗМУНИНИ ЎРГАНИШ БЎЙИЧА ТАДБИРЛАР ДАВОМ ЭТМОҚДА\nМУРОЖААТНОМА МАЗМУНИНИ ЎРГАНИШ БЎЙИЧА ТАДБИРЛАР ДАВОМ ЭТМОҚДА\nВилоятнинг шаҳар ва туманларида ўтказилаётган тадбирлар ҳақида хабарлар.\nСамарқанд давлат университетида Ўзбекистон ёшлар иттифоқи ташаббуси билан Президентимиз Шавкат Мирзиёевнинг Олий Мажлисга Мурожаатномаси мазмун-моҳиятини тарғиб этишга бағишланган давра суҳбати бўлиб ўтди.\nТадбирда университетнинг профессор-ўқитувчилари, Ўзбекистон ёшлар иттифоқининг Пайариқ, Булунғур, Жомбой, Самарқанд, Оқдарё туманлари ва шаҳар кенгашлари, олий таълим муассасаларининг факультет етакчилари, оммавий ахборот воситалари ходимлари иштирок этди.\nДавра суҳбатида Ўзбекистон ёшлар иттифоқи вилоят кенгаши раиси Р. Қобилов, Самарқанд давлат университети профессори Ф. Набиев, жиноят ишлари бўйича вилоят суди судьяси Ш. Шарипов ва СамДУ ўқитувчиси Ш. Жўрақулов мазкур тарихий Мурожаатнома давлат ва жамият ҳаётининг турли жабҳаларини янада ривожлантириш, инсон ҳуқуқ ва манфаатларини таъминлаш, тараққиётимизнинг янги босқичи учун долзарб вазифаларни белгилаб берганини қайд этди.\nДавра суҳбатида давлат ва жамият қурилиши, суд-ҳуқуқ тизимидаги ислоҳотлар, қонун устуворлигини таъминлаш, иқтисодиётни ривожлантириш ва либераллаштириш, хавфсизлик, миллатлараро тотувлик ва диний бағрикенгликни таъминлаш, ташқи сиёсатдаги устувор йўналишларга бағишланган маърузалар тингланди.\n- Президентимизнинг Олий Мажлисга Мурожаатномаси давлат ва жамиятимиз ҳаётида туб бурилиш ясади, - дейди Ўзбекистон ёшлар иттифоқининг Самарқанд давлат университети бошланғич ташкилоти етакчиси Ҳусан Тўхтаев. - Хусусан, ушбу муҳим дастуриламал ҳужжат юртимиз эртаси ворислари - ёшлар ҳаётида муҳим ўрин тутиши шубҳасиз. Таъкидлаш лозимки, мамлакатимиз тарихида илк бора парламентга тақдим этилган Мурожаатноманинг мазмун-моҳиятини чуқур ўрганиш, унда белгилаб берилган устувор вазифалар ижросини таъминлаш ҳар биримизнинг бурчимиздир. Зеро, мамлакатимизни равнақ топтиришда биз, ёшлар муҳим куч бўлишимиз, ўз ғоя ва ташаббусларимиз билан турли соҳалардаги ислоҳотларда фаол иштирок этишимиз керак. Бу борада ёшлар учун барча зарур шароит ва имкониятлар яратиб берилмоқда.\nЖумладан, “Ёшларга оид давлат сиёсати тўғрисида”ги Ўзбекистон Республикасининг қонуни янги таҳрирда қабул қилинди. Ушбу қонун билан янгича ёндашувларнинг жадаллик билан ҳаётга татбиқ этилаётгани ҳам фикримизнинг ёрқин тасдиғидир. Хусусан, 2017 йилда Президентимиз Шавкат Мирзиёев ташаббуси билан “Камолот” ёшлар ижтимоий ҳаракати ўрнида бутунлай янгича мақсад ва йўналишлар олдига қўйилган Ўзбекистон ёшлар иттифоқи ташкил этилди. Ўтган қисқа даврда бу ташкилот ўз сафига мамлакат мустақиллигини мустаҳкамлаш, халқ фаровонлигини таъминлашга ўз ҳиссасини қўшишга аҳд қилган ёшларни бирлаштирди. Галдаги вазифамиз ягона мақсад остида бирлашиб, амалий ҳаракатлармизни янада кенгайтиришдан иборат.\nУмид Алимов, “Samarqand”мухбири.\nМарат Каримов, ТАТУ Самарқанд филиали дастурий инжиниринг кафедраси асисстенти:\n— Мамлакатимиз Президентининг Олий Мажлисга Мурожаатномаси нафақат юртимизда, балки хорижий мамлакатларда ҳам катта қизиқиш уйғотди. Бу қизиқишларнинг йўналиши, мазмун-моҳиятини оммавий ахборот воситалари орқали доимий равишда кузатиб бормоқдамиз. Бу кузатувлардан сўнг шундай хулосага келдимки, мустақиллигининг 25 йиллигини яқиндагина нишонлаган мамлакатимизда давлат ва жамият тараққиётининг янги даврига дадил қадам қўйилди.\n«Халқ давлат идораларига эмас, балки давлат идоралари халқимизга хизмат қилиши керак», деган ғоя бугун ҳар биримизнинг нафақат шиоримиз, аслида эса фаолиятимиз йўналишимизни белгиловчи асосий мезонга айланмоқда. Ушбу мезон ҳар бир фуқаро фаолиятининг асосий йўналишини белгилар экан, амалий ҳаракатимизнинг барча йўналишлари аниқ мақсадга қаратилганлигини чин дилдан ҳис этиб турибмиз.\nЎтган 2017 йил Халқ билан мулоқот қилиш, унинг ташвишларига шерик бўлиш, бир сўз билан айтганда, эл билан жамият ва ҳокимият ўртасидаги мулоқотларни янги поғонага кўтариш даври бўлди. Бу фикримга асос сифатида фуқароларнинг мурожаатлари билан ишлашнинг ўзига хос демократик интитути сифатида ташкил этилган ҳамда самарали фаолият кўрсатаётган Ўзбекистон Республикаси Президентининг Халқ қабулхоналари ва Виртуал қабулхонасини мисол келтиришим мумкин.\nНасиба Аҳмедова, 37-мактаб ўқитувчиси:\n- Мустақиллик йилларида умумтаълим мактаблари моддий-техник базасини мустаҳкамлаш, янги таълим тизимини яратишда янги қадамлар қўйилди. Таълим муассасаларининг янгича қиёфадаги, барча қулайликларга эга замонавий бинолари шаҳарлардагина эмас, юртимизнинг чекка қишлоқларида ҳам қад ростлади. Эндиликда мамлакатимиз раҳбарининг биз, ўқитувчиларга қўйган энг асосий талаби - ёш авлодни жисмонан соғлом, маънан етук, илм ва маърифатли қилиб вояга етказишдир. Бу талаб фақатгина юқоридан берилаётган қуруқ буйруқ эмас, амалий ёрдам сифатида ҳам ўз ифодасини топаётганлиги қувончлидир. Педагог ходимларнинг тажриба ва малакасини ошириш, қайта тайёрлаш, уларнинг билимларини ошириш учун жойларда кенг имкониятлар яратилмоқда. Халқ таълими соҳаси халқимиз ва мамлакатимиз ижтимоий, маънавий ҳаётида асосий ўринни эгаллашини ҳисобга олиб, муҳтарам Президентимиз биз, педагогларга қулай ижтимоий шарт-шароитлар яратишга алоҳида ғамхўрлик кўрсатмоқда. Машғулотларни замонавий, инновацион технологиялар асосида ташкил этиш, ҳар бир мавзу ғоя ва мақсадини ўқувчилар онгига сингдириш ўқитувчининг олдига қўйилган асосий вазифадир. Бунинг учун ўқитувчи ўқиш ва изланишни канда қилмаслиги лозим.\nГулчи Байрамова, 38-мактаб ўқитувчиси:\n— Биз, бошланғич синф ўқитувчилари учун таълим-тарбия тизимини янада такомиллаштириш ва бу борада янги технологияларни қўллаш даври етиб келди. Ана шу талаб мамлакатимиз Президентининг Олий Мажлисга Мурожаатномасини ўқир эканман, бот-бот хаёлимдан ўтди. Давлатимиз ва халқимиз йўлбошчиси ўтган 2017 йилдаги мамлакат ижтимоий-иқтисодий тараққиётини ривожлантириш борасида қўлга киритилган ютуқлар, йўл қўйилган камчиликлар, муаммоларни тилга олар экан, уларнинг келиб чиқиш сабабларини ишончли таҳлил қилиб, барча жабҳадаги истиқбол режаларимизни белгилаб берди.\nШундай хулосага келдимки, биз, педагоглар мактаб ва ота-оналар, шунингдек, маҳалла ҳамда жамоат ташкилотлари билан самарали фаолиятни ҳалигача йўлга қўйган эмас эканмиз. Очиғи, шу йўналишда ўтказилаётган барча тадбирларимиз қоғозбозликдан нарига ўтмаётир. Таълим-тарбия тизимини янгича ислоҳот талаблар асосида қайта йўналишга солишимиз, бу борада ҳар бир педагог ғайрат ва ташаббус кўрсатиши лозим, деб ҳисоблайман.\nРаҳимжон Норжигитов, СамҚХИ зоотехния ва қоракўлчилик факультети етакчиси:\n- Президентимиз Шавкат Мирзиёев томонидан Олий Мажлисга тақдим этилган Мурожаатнома мамлакатимиз ижтимоий-сиёсий ва социал-иқтисодий ҳаётида янги саҳифани очди, десак янглишмаймиз. Мурожаатнома том маънода барқарор тараққиётимизга хизмат қилувчи муҳим дастуриламал ҳужжатга айланди.\nОлий Мажлисга Мурожаатноманинг мазмун-моҳиятини кенг жамоатчилик ўртасида тарғиб этишга қаратилган тадбирлар биз, ёшлар учун жуда муҳим ўрин тутмоқда. Бинобарин, унда белгилаб берилган муҳим топшириқ ва вазифалар, илғор ғоя ва таклифлар фаровон ва бахтли ҳаётимизга асос бўлади. Она-Ватанимиз тақдирига дахлдорлик ҳисси билан яшаётган ҳар бир юртдошимиз учун мазкур Мурожаатнома ўзига хос дастурдир. Президентимиз Мурожаатномада қишлоқ хўжалигини янада ислоҳ қилиш бўйича комплекс дастур ишлаб чиқиш лозимлигини қайд этди. Чунончи, чорвачилик соҳасида сифат ва маҳсулдорликка эришиш учун етарли шароитлар яратиш зарурлиги белгиланди. Мақсадимиз етук кадрлар сифатида ушбу йўналишдаги барча вазифа ва топшириқларни вақтида бажариб, мамлакатимиз равнақига муносиб ҳисса қўшишдир.\nҲусан Тўхтаев, Ўзбекистон ёшлар иттифоқининг Самарқанд давлат университети бошланғич ташкилоти етакчиси:\n- Президент Шавкат Мирзиёевнинг Олий Мажлисга Мурожаатномаси давлат ва жамиятимиз ҳаётида туб бурилиш ясади. Хусусан, ушбу муҳим дастуриламал ҳужжат юртимиз эртаси ворислари — ёшлар ҳаётида муҳим ўрин тутиши шубҳасиз. Таъкидлаш лозимки, мамлакатимиз тарихида илк бора парламентга тақдим этилган Мурожаатноманинг мазмун-моҳиятини чуқур ўрганиш, унда белгилаб берилган устувор вазифалар ижросини таъминлаш ҳар биримизнинг бурчимиздир.\nЗеро, мамлакатимизни равнақ топтиришда биз, ёшлар муҳим куч бўлишимиз, ўз ғоя ва ташаббусларимиз билан турли соҳалардаги ислоҳотларда фаол иштирок этишимиз керак. Бу борада ёшлар учун барча зарур шароит ва имкониятлар яратиб берилмоқда. Жумладан, “Ёшларга оид давлат сиёсати тўғрисида”ги Ўзбекистон Республикасининг қонуни янги таҳрирда қабул қилинди. Ушбу қонун билан янгича ёндашувларнинг жадаллик билан ҳаётга татбиқ этилаётгани ҳам фикримизнинг ёрқин тасдиғидир.\nХусусан, 2017 йилда Президентимиз Шавкат Мирзиёев ташаббуси билан “Камолот” ёшлар ижтимоий ҳаракати ўрнида бутунлай янгича мақсад ва йўналишлар олдига қўйилган Ўзбекистон ёшлар иттифоқи ташкил этилди. Ўтган қисқа даврда бу ташкилот ўз сафига мамлакат мустақиллигини мустаҳкамлаш, халқ фаровонлигини таъминлашга ўз ҳиссасини қўшишга аҳд қилган ёшларни бирлаштирди. Галдаги вазифамиз ягона мақсад остида бирлашиб, амалий ҳаракатлармизни янада кенгайтиришдан иборат.\nШаҳбоз Набиев, Ўзбекистон ёшлар иттифоқининг Самарқанд давлат чет тиллар институти бошланғич ташкилоти етакчиси:\n- Давлатимиз раҳбарининг Олий Мажлисга Мурожаатномаси ҳаётимизда янги даврни бошлаб берди. Буни бугунги кунда ҳар бир юртдошимиз дилдан ҳис қилмоқда. Жумладан, ушбу ҳужжатда ўсиб келаётган авлодни ҳар томонлама етук, ёрқин келажагимизнинг муносиб ворислари этиб этиб тарбиялаш, уларни қўллаб-қувватлаш борасида ҳам муҳим фикрлар билдирилгани эътиборга молик.\nАйниқса, Президентимиз инглиз ва бошқа хорижий тилларни чуқур ўқитишга устувор аҳамият қаратгани, истеъдодли ва иқтидорли ёшларни тарбиялаш муҳим аҳамиятга эга эканини таъкидлагани бизларга янада куч ва илҳом бағишлади.\nДарҳақиқат, биз дунё илм-фани ривожи, инсоният тамаддуни тараққиётига муносиб ҳисса қўшган буюк зотларнинг авлодлари эканимизни асло унутмаслигимиз лозим. Бор куч ва имкониятларимизни, илмий салоҳиятимизни она диёримиз равнақи, халқимиз фаровонлигини таъминлашга сафарбар этишимиз шарт. Давлатимиз раҳбарининг парламентга Мурожаатномаси барчамизни ягона мақсадга бирлаштирувчи, илғор ва амалий ғоя ҳамда ташаббусларни амалга оширишга замин яратувчи, пировардида ўз олдимизга қўйган олий мақсадларга эришишга ундовчи ҳужжат бўлди.\nАбдуманнон Йўлдошев, меҳнат фахрийси, 83ёш:\n- Муҳтарам Юртбошимизнинг 2017 йил 22 декабрда Олий Мажлисга Мурожаатномасини «ойнаи жаҳон» орқали ҳаяжон билан тингладим. Гапнинг очиғи, шу ёшга кириб, бундай чуқур мазмунли ва кенг қамровли маъруза бўлганлигини эслай олмайман. Ҳеч бир соҳа Давлатимиз раҳбари эътиборидан четда қолмади; ютуқ ва камчиликларни аниқ-равшан кўрсатиб бердилар.\nБугун вилоятдан ташриф буюрган меҳмонлар, институт домлалари Мурожаатноманинг мазмун-моҳиятини яна ҳам теранроқ тушунтириб бердилар. Бу мени жуда хурсанд қилди. Ўйлайманки, Мурожаатномада илгари сурилган ғоялар, кўрсатмалар, режалар Ватанимизнинг янада обод, халқимизнинг фаровон бўлишига хизмат қилади.\nРўзимурод Саидмуродов, Равот маҳалла фуқаролар йиғини раиси:\n- Президентимизнинг Олий Мажлисга Мурожаатномаси мамлакатимизда, шу жумладан маҳалламизда яшаётган ҳар бир фуқаронинг вужудига, борлиғига сингиб кетди, десам муболоға бўлмайди.\nМурожаатномада хусусий тадбиркорликни ҳар томонлама ривожлантиришга алоҳида эътибор қаратилди, тадбиркорларга имтиёзлар оширилди. Бу эса маҳалламизда ишбилармонлик муҳитининг сезиларли даражада яхшиланишига хизмат қилмоқда. Айни пайтда Равот маҳалласи тадбиркорлар сони бўйича туманда етакчи ўринларда эканлиги фикримиз далилидир. Вилоят тарғибот гуруҳи вакиллари томонидан ҳам ютуқларимиз эътироф этилганлиги қувонарли бўлди.\nКумуш Обидова, педагогика коллежи ўқитувчиси, футбол бўйича вилоят терма жамоаси ҳужумчиси:\n- Мамлакатимизда спортга, шу жумладан футболга берилаётган эътибор туфайли 2017 йилда вилоят терма жамоаси сафида Навоийда ўтказилган мамлакат чемпионатида 2-ўринни эгалладим. Майдон эгалари билан бўлган финал ўйинида гол урдим. Бу биз ёшларга Президентимиз ғамхўрлигининг самараси ҳамдир. Мурожаатномани газетадан ўқиб чиқдим. Юртбошимиз ёшларга қаттиқ ишоняптилар, бизга юрт келажагининг бунёдкорлари сифатида қараяптилар.\nБу ишончни амалий ишимиз, ғайрат-шижоатимиз билан оқлаймиз.\nФотима Бекова, Хончорбоғ маҳалла фуқаролар йиғини масъул котиби:\n- Маҳаллани «Ватан ичра кичик ватан» дейишади. Дарҳақиқат, жонажон Ватанимиз ана шундай кичик ватанлардан ташкил топган. Маҳалла гуллаб-яшнаса, она юрт обод бўлади. Муҳтарам Президентимиз Шавкат Мирзиеёв маҳаллаинститутига катта эътибор бериб келмоқдалар. Давлатимиз раҳбарининг Олий Мажлисга Мурожаатномасида ҳам бу ўз ифодасини топган. Тинчлик-осойишталик бўлган жойда хайр-барака бўлади; тўй-томошалар қилса ярашади.Мен 2018 йил ўтган йилдагига қараганда ҳам баракалироқ бўлишига ишонаман, шундай бўлиши учун ҳамғайрат камарини маҳкам боғлаб, меҳнат қиламан.\nХолиқ Ҳакимов, фахрий журналист:\n- Жамиятга хаққоний, ишончли ахборотни етказиш журналистларнинг зиммасидаги асосий бурчдир. Кўп йиллар вилоят телевединиеси, рўзномаларда фаолият юритиб келдим. Биз ишлаган вақтларда ҳозирги қулай шарт–шароит қаерда эди, дейсиз. Бугун ҳамма соҳа қатори оммавий ахборот воситалари соҳасига алоҳида эътибор берилмоқда.\nПрезидентимизнинг Олий Мажлисга Мурожаатномасида ҳам оммавий ахборот воситалари соҳаси ривожида малакали кадрларнинг ўрни ниҳоятда муҳимлиги таъкидлаб ўтилди.\nҲақиқатан ҳам мамлакатимизнинг саноқли таълим муассасалардагина журналистика мутахассислиги мавжуд. Юртбошимиз ўз Мурожаатномаларида Журналистика ва оммавий коммуникация воситалари университети ташкил этиш лозимлигини таъкидлаб ўтдилар. Тўғрисини айтсам, яратилаётган шарт–шароит, имкониятларни кўриб, ёшлик давримга қайтиб, зўр шижоат билан ишлагим келяпти.\nҲафиз Худойбердиев, тадбиркор:\n- Мана иккинчи кундирки, вилоят тарғибот гуруҳи туманимиз аҳолиси билан юзма–юз учрашиб, Президентимизнинг Олий Мажлисга Мурожаатномасини янада чуқурроқ тушунтириб бермоқда.\nАнча йиллардан буён оиламиз билан чилангарлик қилиб келамиз. Рўзғоримизнинг ободлиги шу оилавий бизнесимиз орқасидан.\nДавлатимиз раҳбари 2018 йилни «Фаол тадбиркорлик, инновацион ғоялар ва технологияларни қўллаб–қувватлаш йили» деб номладилар. Юртбошимиз ташаббуси билан тадбиркорлар учун кўплаб имтиёзлар яратилди. Бу имкониятлардан фойдаланиб, ўз оилавий бизнесимизни кенгайтириб, юртимиз равнақига муносиб ҳисса қўшиш ниятидамиз.\nКлара Шарипова, Навбаҳор маҳалласи раиси:\n- Бугун маҳалламизга вилоят тарғибот гуруҳи аъзолари ташриф буюришиб, Давлатимиз раҳбарининг Олий Мажлисга Мурожаатномаси юзасидан чуқур тарғибот олиб боришди. Маҳалламиз фаоллари билан биргаликда уйма–уй юриб, аҳоли уларнинг муаммо ва таклифларини ўрганиб чиқдик.\nҲозирги вақтда маҳалламизнинг кўпчилик аҳолиси тадбиркорлик билан шуғулланишади. Бу эса аҳоли турмуш фаровонлигини янада оширади. Президентимизнинг Мурожаатномалари бу соҳа ривожида муҳим дастуриламал бўлди.\nНодир Сафаров, ўқитувчи:\nМана, иккинчи кундирки вилоят тарғибот гуруҳи вакиллари туманимиз маҳаллаларида тадбирлар ўтказишмоқда. Давлатимиз раҳбарининг Олий Мажлисга Мурожаатномасини газетада ўқиган бўлсам-да, айрим жиҳатларга эътибор қилмаган эканман. Вилоятдан келган меҳмонлар, устозларимиз равон, тушунарли тарзда аҳолининг барча қатламларига етказдилар, деб ўйлайман. Юртбошимиз биз, халқ таълими ходимлари, ўқитувчиларга ҳам жиддий эътирозларини айтдилар, аниқ вазифалар қўйдилар.\nШундан келиб чиқиб режалар тузиб олдим. Фарзандларимизни билимли, маънавиятли қилиб тарбиялаш учун бор кучимни бахшида этаман.\nХуршид Зуҳуров, тадбиркор:\n- Президентимизнинг Олий Мажлисга Мурожаатномасида биз тадбиркорлар учун алоҳида ўрин ажратилганлиги қувонарли бўлди. Юртбошимиз зиммамизга янги иш ўринлари яратиш, нафақат ўзи ва оиласига, балки бутун жамиятга наф келтирадиган ишбилармон бўлиб етишиш вазифасини қўйдилар. Бунинг учун бизга муносиб шароитлар яратиб берилиши лозимлигини таъкидладилар. ўамхўрлик бундан ҳам ортиқ бўладими? Бунга жавобан икки ҳисса ғайрат билан ишлаймиз. Фаолиятимни кенгайтириб, янги иш ўринлари яратишни ўзимга асосий вазифа қилиб белгиладим.\nАкбар Жаҳонов, ёш ижодкор:\n- Президентимиз Шавкат Мирзиёевнинг Олий Мажлисга Мурожаатномаси ҳақида вилоят тарғибот гуруҳи аъзолари чуқур тушунча бердилар. Юртбошимизнинг: «Ёшларимиз хориждаги тенгдошлари билан илм-фан, маданият, тадбиркорлик, спорт ва бошқа соҳаларда фаол мулоқотда бўлишлари шарт» деган кўрсатмалари мени жуда қувонтирди.\nАйниқса, Самарқандимизда Марказий Осиё ёшлари форумини ўтказиш режалаштирилганини эшитиб, гапнинг очиги, кўзларимдан севинч ёшлари оқди. Мен ўзимни, бутун борлиғимни халқ ишига, Ватанга, эзгуликка бахшида этаман.\nФеруза Ибрагимова, шифокор:\n- Бугун маиший хизмат касб-ҳунар коллежида Президентимизнинг Олий Мажлисга Мурожаатномаси тарғиботига бағишланган йиғилишда қатнашиб, шу нарсага амин бўлдимки, мамлакатимиз ўз тараққиётида яна бир янги босқичга қадам қўймоқда. Одамларнинг онгида ҳам, ишга бўлган муносабатида ҳам, юртдошларимиз кайфиятида бу ўз аксини топмоқда. Бу келгусидаги фаровон ҳаётдан нишона. Фаровонлик бўлган жойда эса аҳоли соғлом бўлади. Соғлом одамлар  биз шифокорларнинг орзуимиз. Юртбошимизнинг Мурожаатномалари ҳеч шубҳасиз Ватанимиз равнақига хизмат қилади.\nДилафрўз Улуғбоева, педагогика коллежи директории вазифасини бажарувчи:\n- Президентимиз Шавкат Мирзиёевнинг Олий Мажлисга Мурожаатномаси матбуотда эълон қилиниши билан уни педагогик жамоа ўртасида ўрганиб чиқдик. Ўқитувчиларимизнинг фикри бир жойдан чиқди: бундай чуқур таҳлилга ва аниқ мушоҳадага асосланган мазмунли, улуғвор ҳужжат ҳали бўлмаган. Кўпгина ҳамкасбларимиз уни қайта-қайта ўқиб чиқиб, ўз маҳаллаларида ҳам тарғибот қилишди.\nМана бугун ҳам коллежимизнинг муҳташам залида Самарқанддан келган олимлар Давлатимиз раҳбари томонидан яратилган дастуриламалнинг мазмун-моҳияти ҳақида кенг тўхталдилар. Мурожаатнома том маънода Ватанимизнинг 2017 йилги истиқболини белгилаб берган ҳужжат бўлди, деб ўйлайман.\nУЗУНҚИШЛОҚ маҳалла фуқаролар йиғинида жойлашган маиший хизмат касб-ҳунар коллежида Ўзбекистон Республикаси Президенти Шавкат Мирзиёевнинг Олий Мажлисга Мурожаатномасини кенг жамоатчилик орасида тарғиб этишга бағишланган тадбир бўлиб ўтди.\nРеспублика маънавият ва маърифат маркази туман бўлими раҳбари З.Авазов бошқариб борган йиғилишда маҳалла фаоллари, зиёлилар, ўқувчи-ёшлар, меҳнат фахрийлари, кенг жамоатчилик вакиллари ва бошқалар,жами 480 киши қатнашди.\nШунингдек, мажлисда вилоят тарғибот гуруҳи раҳбари, Самарқанд давлат иқтисодиёт ва сервис институти маънавият ва маърифат ишлари бўйича проректори Ф.Турсунов, институт илмий ишлар бўйича проректори Д.Асламова, ўқитувчилар  Б.Ҳасанов, А.Ҳазратов, Б.Дўсматов, туман ҳокимининг ўринбосарлари М.Усмонов, Д.Болтаева, 4-сектор раҳбари, туман давлат солиқ инспекцияси бошлиғи А.Алмасов ва бошқалар иштирок этдилар.\nСўзга чиққанлар,хусусан вилоят тарғибот гуруҳи аъзолари ҳамда\n4-сектор раҳбари, туман ДСИ бошлиғи А.Алмасов Давлатимиз раҳбарининг Мурожаатномаси ўтган йил якунлари ҳамда 2018 йилги улуғвор режалар чуқур таҳлил қилинган ғоят муҳим дастуриламал бўлганлигини таъкидладилар.\nНУРАФШОН маҳалла фуқаролар йиғини ҳудудида жойлашган 4умумтаълим мактабида Ўзбекистон Республикаси Президенти Шавкат Мирзиёевнинг Олий Мажлисга Мурожаатномасини кенг жамоатчилик орасида тарғиб этишга бағишланган тадбирда маҳалла фаоллари, зиёлилар, ўқувчи-ёшлар, меҳнат фахрийлари, кенг жамоатчилик вакиллари қатнашди.\nЧАРОҒБОН маҳалла фуқаролар йиғини ҳудудидаги 29болалар мусиқа ва санъат мактабида бўлиб ўтган тадбирни туман ҳокими Б.Садуллаев бошқарди. ҚЎШЧИНОР, БОҒИЧИНОР, БИРЛИК ва бошқа маҳаллалар фаоллари, зиёлилар, ўқувчи-ёшлар, меҳнат фахрийлари, кенг жамоатчилик вакиллари қатнашдилар.\nШунингдек, мажлисда Тошкент давлат иқтисодиёт ва сервис институти профессори Б.Алиев, Самарқанд иқтисодиёт ва сервис институти проректори Ф.Турсунов ва бошқалар иштирок этди.\nСўзга чиққанлар Давлатимиз раҳбарининг Мурожаатномаси ўтган йил якунлари ҳамда 2018 йилги улуғвор режалар чуқур таҳлил қилинган ғоят муҳим дастуриламал бўлганлигини таъкидладилар.\nЎзбекистон Республикаси Президенти Шавкат Мирзиёевнинг Олий Мажлисга Мурожаатномаси асосида Булунғур миллий ҳунармандчилик касб-ҳунар коллежида бўлиб ўтган семинарда ГУЛИСТОН, ДЎСТЛИК ва НАВБАҲОР маҳалла фуқаролар йиғинлари фаоллари ва фуқаролар иштирок этди.\nТАТУ Самарқанд филиали катта ўқитувчиси Одил Жўраев, “Нуроний” жамғармаси туман бўлими раиси Абдуалим Азимов, маданият ва аҳоли дам олиш маркази директори Алижон Исоқов, туман ИИБ ЙҲХБ бошлиғи, майор Алижон Турсуновлар Президентимиз Мурожаатномасидаги қўйилган масалалар бўйича тушунчалар беришди.\nШу асосда фуқароларнинг фикр-мулоҳазалари ҳам эшитилди.\n- Фозил Йўлдош номли кўчадаги кўп қаватли уйда яшайман, - дейди Гулистон маҳалласи фуқароси Моҳида Султонова. - Уйимиз қаршисидаги автошоҳбекат доим транспорт воситалари билан гавжум. Ҳайдовчилар жой тополмай қолишса, биз яшайдиган уй ёнидан ҳам ўзларига йўл қилиб олишади. Бунинг устига, баъзи ҳайдовчилар кимўзарга пойга ҳам қилишиб, пиёдаларга хавф солишади. Биз эса юрагимизни ҳовучлаб ўтишга мажбурмиз.\n- Шундай ҳолат Ўзбекистон кўчасидаги “Шодлик” базмгоҳи ва миллий ҳунармандчилик касб-ҳунар коллежи ўртасидаги чорраҳада ҳам учрайди, - дейди шу маҳалла фуқароси Гулсара Абдуллаева. - Бу ердан коллеж ва Мусиқа мактаби ўқувчилари ҳамда шу яқиндаги мактабгача таълим муассасаси тарбияланувчилари ота-оналари билан ўтишади. “Учар” енгил автомашиналар улар учун ҳам муаммолар туғдирмоқда.\n- Сўнгги пайтларда спиртли ичимлик ичиб машина бошқараётган ҳайдовчилар кўпгина нохуш ҳолатлар юз беришига сабабчи бўлишмоқда, - деб фуқароларнинг фикрларига муносабат билдирди туман ИИБ ЙҲХБ бошлиғи, майор Алижон Турсунов. – Шу билан бирга, қоидабузар йўловчилар ҳам нохуш вазиятлар юзага келишига сабабчи эканлигидан кўз юмолмаймиз. Ҳар бир фуқаро, айниқса ота-оналар фарзандларига ҳушёр бўлишиб, эътибор қаратишлари зарур.\n3-умумтаълим мактабида бўлиб ўтган йиғилишда КАТТАҚИШЛОҚ ва ОЛМАЗОР маҳаллалари фаоллари ва фуқаролари иштирок этишди.\nЮртбошимизнинг Олий Мажлисга Мурожаатномаси юзасидан “Нуроний” жамғармаси туман бўлими раиси Абдуалим Азимов, ТАТУнинг Самарқанд филиали ассистенти Ойбек Жиянов, туман маданият ва аҳоли дам олиш маркази директори Алижон Исоқов ҳамда маҳалла профилактика инспектори, капитан Ҳабибулла Кенжаевлар тушунчалар беришди.\n- Мурожаатда фуқаролар тинчлигини ишончли ҳимоялашга алоҳида эътибор берилгани бизга жуда маъқул, - дейди Каттақишлоқ маҳалласи фуқароси Сапарали Мардиев. – Жиноятлар содир этилмаса маҳалламиз тинчлиги сақланади. Бунинг учун барча маънавиятини юксалтиришга ҳаракат қилиши лозим.\n- Олмазор маҳалласига қарашли Саболоқ қишлоғида яшайман, - дейди фуқаро Ўролбой Қўшанов. – Қишлоғимиздан 260 нафар бола Булунғур шаҳридаги 1-умумтаълим мактабига қатнаб ўқийди. Йўлда транспорт воситалари тиғиз қатнайди ва бу ўқувчилар учун хавф солади. Йўл четида 3 километр масофага йўлак ётқизилиши керак эди. 2 километрига ётқизилган, 1 километрида иш чала қолган. Куз-қиш мавсумида лойгарчилик ўқувчиларга ноқулайлик туғдираяпти.\n- Президентимизнинг Олий Мажлисга Мурожаатномасини оила аъзоларимиз билан қайта-қайта ўқиб чиқдик. Унда деярли барча соҳаларни янада ривожлантириш ҳақида сўз борган.\nКўп йиллар ички ишлар тизимининг йўл ҳаракати хавфсизлиги бўлимида фаолият юритганман, ҳозирда нафақадаман. Шу сабабли ҳам матбуотда ёритиб борилаётган турли соҳаларга оид кўрсатувлар, эшиттиришлар ва мақолалар билан танишиш билан бирга, ички ишлар тизимига доир мавзуларга мунтазам эътибор бериб бораман. Гарчи ҳозирда нафақада бўлсам ҳам туманимиздаги ички ишлар тизимидаги ёш кадрларга ўз маслаҳатларимни бериб, йўл-йўриқлар кўрсатаман. Маҳалламиздаги турли йиғинларда, маъракаларда аҳолига қоидабузарликлар, ҳуқуқбузарликларнинг барвақт олдини олиш учун нималарга асосий эътиборни қаратиш лозимлиги ҳақида тушунчалар бериб бораман.\nАйниқса, менга Мурожаатномадаги жорий йилдан бошлаб ички ишлар органлари йўл-патрул хизматларининг ўз вазифасини бажариши, фуқаролар билан мулоқот жараёнини қайд этиш имконини берадиган видеокамералар билан таъминланиши ҳамда вилоятларимиз ўртасида йўл-патруль постларининг эскича жойлашуви ҳаракатланиш эркинлигини чеклаб, савдо-иқтисодий муносабатлар ва сунъий тирбандликларни юзага келтираётганлигини ҳисобга олиб, йўл-патруль постларини тугатилиши, патруль хизмати стационар постлари сонининг кескин камайтирилиши ҳақида фикр юритилганлиги ва амалда жорий этилаётганлиги ҳам аҳолига жуда кўп қулайликлар яратади.\nНегаки, илгари хизматдаги ходимлар билан ҳайдовчилар ўртасида қоидабузарлик ҳолати бўйича баённомалар тузилишида кўпгина норозиликлар, муаммоли вазиятлар юзага келар эди. Бундай вазиятда йўл-патрул хизмати ходими ҳам, транспорт ҳайдовчиси ҳам ўзини ҳақ ҳисобларди. Энди эса ҳар икки томоннинг ҳам муносабатини акс эттириб турувчи видеокамера холисликни таъминлайди.\n2018 йилда Республикамизни ижтимоий-иқтисодий ривожлантиришнинг устувор йўналишлари тўғрисидаги белгиланган вазифаларни тўлиқ қўллаб-қувватлаймиз ҳамда бу жараёнда фаол иштирок этамиз.\nМаматқул Турдибеков, меҳнат фахрийси.\nИқтисодиёт коллежида ташкил этилган тарғибот тадбирларида Тошкент давлат ўзбек тили ва адабиёти университети доценти Л.Жамолов, ўқитувчи Н.Раҳимов, психология фанлари номзоди И.Аслонов Самарқанд шаҳар қишлоқ хўжалиги институти ўқитувчилари М.Ваҳобов, М.Мавлонов, шаҳар “Маҳалла” жамоат фонди шаҳар бўлинмаси раиси Ш.Султонов ҳамда шаҳардаги Дустлик, Амир Темур, Қўшховуз, Чордара, Гўзалкент, Яккабоғ, Баланд Чордара, Оқ олтин, Баҳористон, Суфи Оллоёр, Ноқис, Ермачит, маҳалла фуқаролар йиғинидан бир гуруҳ фуқаролар иштирок этди.\nЎрта махсус, касб-ҳунар таълими бошқармасининг ишчи гуруҳи томонидан Самарқанд туманидаги 21, 22-мактабларда, Деҳнав, Қавчинон маҳаллалари ва Гулобод ижтимоий-иқтисодиёт коллежида маҳалла фаоллари билан Мурожаатноманинг тарғиботига бағишланган учрашувлар бўлиб ўтди.\nТадбирларда туман ҳокимининг ёшлар сиёсати ишлари бўйича ўринбосари Р.Ражабов, туман ҳокимининг ўринбосари, хотин-қизлар қўмитаси раиси З.Шодиева, СамДУ қошидаги 1-сон академик лицейи ўқитувчиси Ж.Ҳимматов, Самарқанд туман маиший хизмат коллежи директорининг маънавий-марифий ишлар бўйича ўринбосари Д.Худойназарова, ёшлар иттифоқи туман кенгаши раиси М.Баратова, Гулобод ижтимоий-иқтисодиёт коллежи ўқитувчилари С.Сайидов, К.Фозилов, Г.Жумаева, Равонак коллежи директорнинг маънавий-марифий ишлар бўйича ўринбосари С.Жўраев, шу коллеж ўқитувчиси М.Қурбонова, Б.Ўроқов, Самарқанд темир йўл коллежи ёшлар етакчиси Б.Назаровлар мазкур Мурожаатноманинг мазмун-моҳияти ҳусусида фикр юритди.\nСамарқанд тиббиёт институти доцентлари Шерзод Мажидов, Аҳмаджон Бобожоновлар Пахтачи хизмат кўрсатиш ва сервис касб-ҳунар коллежида Президентимиз Шавкат Мирзиёевнинг Олий Мажлисга Мурожаатномаси мазмун-моҳияти бўйича шу ҳудуддаги аҳоли ўртасида тушунтириш ишларини олиб борди.\nДилором Умарова, Мирза Салимий маҳалласидан:\n– Мурожаатнома менда катта таассурот қолдирди. Унда атрофимизда рўй бераётган камчилик, муаммолар рўй-рост айтилган. Хусусан, маҳалламизда ҳам бундай муаммолар бор. Жумладан, аҳолимиз суюлтирилган газ баллонлари, ичимлик суви борасида қийинчиликлардан қийналмоқда.\nМурожаатномани ўрганиш бўйича тарғибот гуруҳи 8 ва 20-мактабларда бўлишди. Уларда ТАТУ Самарқанд филиалининг профессор-ўқитувчилари Ш.Асроров, Ў.Азимов, А.Қурбониёзов иштирок этишди.\nМатбуот штаби хабарлари асосида тайёрланди.\nОхирги ўзгариш: 09/01/2018 18:33\tКўрилганлиги: 172


Арсен Венгер: «Умид қиламанки, «Арсенал»дан кетганимдан кейин жамоа ЕЧЛда ғолиб бўлади»\n14:56 / 29.04.2016\n«Арсенал» жамоаси бош мураббийи Арсен Венгер жамоасининг АПЛнинг бу мавсумдаги чемпионлик пойгасидаги иштироки муваффақиятсиз чиққани ҳақидаги фикрларини билдириб ўтди.\n«Умид қиламанки, мен «Арсенал»дан кетганимдан кейин жамоа янада кучайиб, ЕЧЛда ғолиб бўла олади ва ички чемпионатда ҳар йили чемпион бўлишга одатланади. Мен эса бу вақтда «Арсенал»ни трибуналарда қўллаб-қувватлаб турадиган энг катта мухлиси бўламан. Қолаверса, келгусидаги муваффақиятларда менинг ҳам ҳиссам бўлади.\nШуни унутмаслик керакки, биз оғир даврни бошдан кечирдик. Янги стадион қурганимизда зарурат туфайли етакчи футболчиларни трансферга қўйдик ва жон сақлаб қолдик. Лекин шундай вақтда ҳам биз ҳар йили ЕЧЛда иштирок этиш учун йўлланмани қўлга киритиб келдик. Жамоа рақобатбардошлигини сақлаб қолди.\nЖорий мавсум биз учун бироз қайғули тугумоқда, ҳолбуки биз чемпион бўлиш учун яхши имконга эга бўлгандик. Англия Кубоги ва Англия Суперкубогидаги ғалабалардан кейин яна бир асосий совринни қўлга киритиш учун ҳақли эдик. Аммо бундай бўлиб чиқмади ва бу барча мухлисларни қаттиқ ранжитганини тўғри тушунаман», – дейди Венгер.\n«Арсенал» 35-тур ўйинларидан кейин 64 очко билан тўртинчи ўринни банд этган. Жамоа кейинги турларни «Норвич», «Манчестер Сити» ва «Астон Вилла»га қарши ўтказади.


ЯНГИ ДУНЁ » Blog Archive » Ўзбекистон Парламент бошқарувидаги демократик республика бўлиши керак\n-Мен Балзак, Мопассан, Стендал Европасини билардим. Европа ҳақида уларнинг китобларидан кўп ўқиганман. Бугунги Европа олдинги жозибасини сақлаб қолган ҳолда 21 асрга ҳам қўшилиб кетибди. Бу менинг Европага биринчи ташрифим. Лекин тасаввуримда мен бу мамлакатга олдин ҳам келгандекман.\nЕвропа мени ҳамиша мафтун қилиб келган. Европа халқининг ўзи ҳам ажойиб. Бу халқни тушуниш учун бу халқ ичида яшаш керак. Улардан ўрганадиган жиҳатларимиз кўп. Ёшларимиз Европани ўрганишлари, ўрганганларини эса Ўзбекистонга бориб ҳикоя қилиб беришларини истардим.\n-Европанинг Ўзбекистондан алоҳида ажралиб турадиган қандай жиҳатлари бор экан?\n-Европада бир ҳафталик сафаримиз давомида бизни ҳеч ким тўхтатиб, “Сен кимсан? Қаерга бораяпсан?” деб сўрагани йўқ. Мен бу ерда эркинликни, демократияни кўрдим ва танимда ҳис қилдим. Европага битта жумла билан муносабат билдириб бўлмайди. Она Европа дейишлари бежиз эмас бутун дунёда.\n-Европага қилган сафарингиз давомида Швеция Парламенти ва Европа Иттифоқи мулозимлари билан учрашиб, Ўзбекистондаги сиёсий вазият, инсон ҳуқуқлари аҳволи ва бошқа кўплаб масалаларда суҳбатлашдингиз. Бу ҳаракатлардан бирор натижа чиқишига ишонасизми?\n-Албатта, ҳар қандай ҳаракат изсиз кетмайди. Бир ҳафталик сафаримиз давомида биз Швеция ва Европа Иттифоқидаги сиёсатчиларга Ўзбекистон ҳақида ҳикоя қилиб бердик. Дунё Ўзбекистон ҳақида маълумотга эга бўлди. Келажакда Европа Иттифоқининг Ўзбекистон билан муносабатларига бу суҳбатларимиз таьсири бўлади деб ўйлайман.\n-Кўпчилик жамоатчилик вакиллари “Эрк” партиясининг икки қаноти, ёки икки гуруҳи борлигини билишади. Муҳаммад Солиҳ раҳбарлик қилаётган “Эрк” гуруҳи сизни ҳукуматга сотилганликда, махсус хизматлар билан ҳамкорлик қилиб келаётганда айблайди. Бугунги кунда сизни Европа ҳамжамияти томонидан қабул қилинишингиз нимани англатади-халқаро ташкилотлар бу каби уйдирмаларга ишонмай қўйишдими ёки бунинг бошқа сабаблари борми?\n-Сотқинлик катта маънони англатади. Инсон хотинига, оиласига, фарзандларига, яқинларига, ҳамкорларига, партиясига, миллатига, халқига , ватанига, мамлакатига сотқинлик қилиши мумкин. Худога шукр, мен шу пайтгача ҳеч кимга ва ҳеч нарсага хиёнат қилмадим. Мен 1989 йилда “Эрк” партиясининг Қашқадарё бўлимини ташкил қилганман. 1993 йил 24 сентябрда бўлган партиямизнинг 4 Қурултойида кўпчилик овози билан мен “Эрк” партияси Марказий Кенгаши Бош Котиби эътиб сайландим. Орадан кўп вақт ўтмай ўша йилнинг 8 октябр куни Тошкент -Қарши йўлида мени ҳаётимга суиқасд уюштирилди, номаълум кишилар мени чалажон қилиб уриб, Қарши чўлидаги овлоқ бир даштга ташлаб кетишди.\nЙўловчиларнинг ёрдами билан мен оғир аҳволда касалхонага келтирилганман ва шифокорлар ҳаётимни сақлаб қолишга муваффақ бўлишган. Саккиз ой касалхонада даволаниб чиққанимдан сўнг ҳам ҳукуматнинг кучли назорати остида яшадим. Бу орада мухолифат мамлакатдан қувиб чиқарилган, мамлакат ичида фаолият кўрсатишнинг умуман имконияти қолмаган эди ҳисоб. 1999 йилга келиб Отаназар Орипов ўзини “Эрк” партиясининг Бош Котиби деб эълон қилди. Уни бу мансабга “Эрк” партияси раиси, хорижда яшаб юрган Муҳаммад Солиҳ (Салай Мадаминов) сайлаган эмиш. Аслида, бу Уставга зид ҳолатдир. Партия бош котиби Раис томонидан эмас, балки Қурултой томонидан сайланади.\nМен 1993 йилда партия бош котиби этиб сайланганман, Ўзбекистон Адлия Вазирлиги 1996 йилда “Эрк” партияси фаолияти уч йил олдин тўхтатилгани ҳақидаги расмий хатни мени қўлимга топширган. Демак, ўша йилдан бошлаб партиямиз расман фаолиятини тўхтатган эди. 2003 йилга келиб партия Қурултойи чақирилди ва кўпчилик кишилар мени “Эрк” партияси раиси этиб сайлашди, жуда ҳам оз сонли, кичик бир хонада тўпланган кишилар 20 йилдан буён ўзини раис деб эълон қилиб келаётган Муҳаммад Солиҳни партия уставига зид равишда раис этиб сайлашибди. Уставга кўра партия раиси муддати 4 йилда битади, уни қайта сайланиш ҳуқуқи йўқ.\n-Лекин шунга қарамасдан, Муҳаммад Солиҳ гуруҳи сизни махсус хизматлар томонидан “Эрк” партиясини парчалаш учун фаолият кўрсатиб келишда айблашда давом этмоқда. Ҳатто Швецияга сафарингиз олдидан бу гуруҳни Швеция Парламентига ёзган хатида ҳам айни иддаолар янграган. Лекин ҳақиқатдан ҳам сиз ҳукумат қўли билан “ҳақиқий” “Эрк”ка қарши курашаётган бўлсангиз, нега Европа Иттифоқи томонидан қабул қилиндингиз? Бу Ўзбекистон ҳукумати танлаган номзодни Европа қабул қилаётгани белгисими ёки сизни шахсиятингиз атрофида тарқатилган гапларнинг асоссизлигини кўрсатувчи мисолми?\n-Ҳамма кучни тан олади. Кучли бўлсангиз ҳар қандай фисқу фасод ва иғволар оёқни остида қолиб кетаверади. Европа ёки бошқа мамлакатларни билмайман, лекин Ўзбекистон ичида “Эрк” партиясининг тарафдорлари жуда кўп. Буни хорижий сиёсатчилар ҳам, ҳукумат ҳам, қолаверса сиз айтган Муҳаммад Солиҳ ҳам тан олишга мажбур.\n-Хориждаги сиёсатчилар “Эрк” партиясининг Ўзбекистон ичида фаолият олиб бораётган, сиз бошлиқ гуруҳ ҳақида маълумотга эгами?\n-Ҳа, албатта, улар бизнинг фаолиятимизни доимо кузатиб боришади. Мен Швеция Парламенти ва Европа Иттифоқида бўлган барча учрашувларда мақсадимизни қайд этдим. Афсуски, кўпчилик “Эрк” партияси деганда хорижда иш олиб бораётган партияни тасаввур қилади. Бу партиянинг ўз мақсад ва демократик принципларидан чекиниб, экстремистик йўлга кирганидан ва Муҳаммад Солиҳ буни ўз ҳаракатлари ва ўз ҳаёт тарзи билан исботлаганини кўпчилик билади. Менинг мақсадим Ўзбекистон ичида ҳеч қандай экстремистик гуруҳларга алоқаси бўлмаган ҳақиқий демократик “Эрк” партияси ва уни жойлардаги бўлимлари борлигини , бу партия демократик кураш тактикасида туриб кураш олиб бораётганини таъкидлаш эди ва мен бу мақсадимга озми кўпми эришдим.\n-Ҳозир сиз раҳбарлик қилаётган “Эрк” партиясининг бошқарув аьзолари ва ташкилий тизими борми?\n-Ҳа, албатта. “Эрк” партиясининг бошқарув аппарати, Марказий Кенгаши ва унинг раиси бор. Бу кенгаш биз ишлаб чиққан қарорларни жойларда амалга оширади.\n-90 йиллар бошларидан, айниқса сиз партияга Бош Котиб этиб сайланганингиздан кейин кўплаб “Эрк”чилар мамлакатни тарк этишга мажбур бўлишди. “Эрк” партияси фаолияти тўхтатилганидан олдинги бошқарув таркибини қайта кўриб чиқиб, янгилаш ва партияни Ўзбекистон ичидаги фаолиятини кучайтириш учун имконият борми? Агар партия фаолиятини қайта тиклашга муваффақ бўлсангиз хориждаги “Эрк”чилар, айниқса Муҳаммад Солиҳ жаноблари янгиланган партияда қандай мавқеъга эга бўладилар?\n-”Эрк” партияси битта одамнинг шахсий мулки эмас, бу жамоатчиликнинг иродаси, халқимизнинг сиёсий ҳаракати натижасидир. Сиз тилга олган масала барча сиёсий партияларга тааллуқли. Кейинги йигирма йил ичида партиямизнинг кўплаб аьзолари инсон ҳуқуқлари соҳаси билан шуғулланиб келишмоқда. Улар бошқа кўплаб ташкилотларга ҳам аьзо бўлиб киришган. Шу сабабли мени улар билан ишлаш ниятим йўқ.\nЎзбекистон ичида “Эрк” ўзининг янги структурасини тузиб чиқди. Шу йилнинг кузида, аниқроғи сентябр ойининг ўрталарида “Эрк”нинг Қурултойини ўтказамиз. Қурултойда янги бошқарув кенгаши аьзолари ва Кенгаш раиси сайланади. Мен олдинги ҳамкасбларимизга ўхшаб партияда йигирма йил ўтирмоқчи эмасман, Насиб этса партиянинг янги бошқарув таркиби билан жамоатчиликни таништирамиз. Қурултойда кўп нарсаларга ойдинлик киритилади.\nҚурултойга барча вилоятлардан аьзоларни таклиф этганмиз. Ҳозирча бизда молиявий муаммо бор.\n-Партиянинг янги бошқарувига олдинги раис ва фаоллар ҳам сайланиши мумкинми?\n-Агар Муҳаммад Солиҳ ҳозир тутган позициясидан воз кечиб, демократик кураш йўлига қайтганини эьлон қилса у билан сиёсий фаолиятимизни олиб боришимиз мумкин. Агар у партия низомига, махаллий ҳамда халқаро қонунларга зид равишда диний эктремистик ташкилотлар билан ҳамкорлигини давом эттираверса, биз у билан ишлай олмаймиз. Чунки “Эрк” демократик партиядир.\n-”Эрк” партиясининг 2003 йилда бўлган Қурултойи “Бирлик” раҳбарияти, ҳукумат ва Самад Мурод бирлигида бузиб ташланди, деган миш -мишлар тарқатилганди. Бу иддаоларга муносабатингиз қандай?\n-Бу Муҳаммад Солиҳ ва уни тарафдорлари томонидан тарқатилган миш- мишдир. Муҳаммад Солиҳ ўзи йўл қўйган сиёсий хатолари учун бошқаларни айблаб ўрганиб қолган. Аслида партияни иккига бўлинишига Муҳаммад Солиҳ тўла айбдор. Партиянинг бош котиби сифатида мен билан уни тутган позицияларимиз тўғри келмаган эди. Чунки, партиямиз аьзолари диний эктремистик йўлдан бора олмасди. Шу боис биз у билан ишлашга рози бўлмаганмиз.\n-Сиз нисбатан мўътадил, бундан ташқари диний эктремизга муросасиз , фақат демократик принипларга содиқ янги раҳбар сифатида нафақат ҳукуматнинг, балки, халқаро ташкилотларнинг ҳам эьтиборига тушдингиз. Айни шу вазиятдан келиб чиқсак, бундан кейин ҳукумат сизни фаолиятингизга қандай муносабатда бўлиши мумкин, деб ўйлайсиз?\n-Мен буни аниқ билмайман. Менинг фикримча Ўзбекистонда ўз ғояларига содиқ турадиган, фақат курашнинг демократик йўлини танлаган кучли сиёсий гуруҳлар бўлса, улар ҳукумат билан мулоқот олиб бориши мумкин. Биз ҳукумат билан демократик кураш шартларига мувофиқ мулоқот қила оламиз ва фақат ҳукуматга мухолифатдаги демократик куч сифатида қолаверамиз. Биз диктаторлик бошқарив усулига, инсон ҳуқуқларининг бузилишига қаршимиз. Ўзбекистон очиқ, демократик усулда бошқариладиган мамлакат бўлиши керак.\n-99 йилда Тошкентда бўлган портлашларда “Эрк” партияси азолари, жумладан партия раиси Муҳаммад Солиҳ террорчилик, давлат тўнтаришига уруниш каби айбларда айбланган эди. Ўшанда “Эрк” аьзоларига қўйилган айбномаларда оз бўлсада асос бормиди?\n-”Эрк” партиясининг 1999 йилги портлашларга алоқаси йўқ. Мен ўзим раҳбарлик қилаётган “Эрк” партияси ҳақида гапираяпман. Муҳаммад Солиҳ гуруҳи ҳақида ҳеч нарса дея олмайман. Менга қилинган суиқасддан кейин кўп нарсадан хабарим бўлмаган.\n-Бугунги кунда Муҳаммад Солиҳ раҳбарлигидаги “Эрк” партияси диний гуруҳлар билан ҳамкорликда ишлаётани кўпчиликка маьлум. Сиз раҳбарлик қилаётган “Эрк”нинг динга ва диний сиёсий гуруҳларга муносабати қандай?\n-Демократик мухолифат исломий мухолифат билан бирлашиши мумкин эмас. Демократик бошқарув билан шариат бошқарувини келиштириб бўлмайди. Бунинг иложи йўқ. Чунки, демократия 21 аср воқеълиги бўлса, шариат ўрта асрлар , уйғониш даври маҳсулидир.\n-Ўзбекистон келажакда ривожланиш бўйича қайси мамлакатлардан андоза олишини истардингиз?\n-Ривожланиш бўйича маьлум бир андоза ёки йўналиш танлашнинг ўзи қийин. Йўналишни маьлум бир мамлакатнинг ўзи белгилай олмайди. Йўналишнинг ўзи мамлакатни танлайди.\n-Сиз қандай давлат бошқаруви тарафдорисиз-президентлик бошқарувиними ёки парламент бошқарувиними?\n-Ўзбекистон Парламент бошқарувидаги демократик республика бўлиши керак.\nСуҳбатдош Юсуф Расул.\nPublished on november 21, 2016 · Filed under: Видео лавҳалар;


Муҳожир: Нега Россияда ҳужжат расмийлаштириш қийинлашмоқда?\n25 июн 2022, Тошкент вақти: 16:48\nОзодликка Россиянинг турли минтақаларида ишлаш учун рухсатнома ва Миграция хизмати билан боғлиқ бошқа ҳужжатларни расмийлаштириш жуда мураккаблашиб бораётгани тўғрисида меҳнат муҳожирларидан келаётган мурожаатлар кўпайиб бормоқда. Шу боис таҳририят Россия Федерал миграция хизматининг турли минтақалардаги бўлимларига боғланиб, миграция хизматининг иши сезиларли даражада сустлашиб бораётганига оид шикоятларга расмий изоҳ олишга уриниб кўрди.\n"Энди нима қиламиз?"\nРоссияда меҳнат қилиш ва яшашга зарур бўлган ҳужжатларни маҳаллий ФМС идораларида расмийлаштириш жуда қийинлашиб кетмоқда.\nМосквада иш излаб юрган ўзбекистонлик муҳожир “Ҳозир Москвада вақтинчалик разрешениега ҳужжат топшириш тўхтатиб қўйилибди”, деб Озодликка хат ёзса, Россиянинг энг шарқий ўлкаси – Приморьедаги бошқа тингловчи “Владивосток шаҳрида муҳожирларга документ беришни тўхтатишди. Энди нима бўлади?” деган савол билан мурожаат қилди.\nРоссиянинг Рязань вилоятидан Озодликка мурожаат қилган яна бир меҳнат муҳожири ҳозирда миграция идораси олдидаги вазиятни тасвирлаб берди.\nБу муҳожирнинг мактуби ҳеч бир ўзгаришсиз чоп этилмоқда:\n“Ассалому алейкум, ҳурматли Озодлик радиоси бошловчилари ва ишчилари. Мен Россияни Рязан шаҳридаман. Сизларга ёзишимдан мақсад, билмадим бошка шахарларда қандай, лекин Рязанда миграционнийга ҳужжат топшириш ва олиш жуда қийин бўлиб кетди. Одамлар бир ҳафталаб навбат кутиб олишолмаяпти. Сабаби - айрим узбеклар очередларни сотиб олишиб ҳужжат олишга келган одамларга сотишяпти. Кимни пули бўлса - ўшалар олишяпти ҳужжатини...”.\n"Муҳожирлар кўпаймоқда - штатимиз ўзгармаяпти!"\nОзодликнинг “Нима сабабдан меҳнат муҳожирларига ҳужжатларни расмийлаштириш мураккаблашиб кетди?” саволига Россия Федерал миграция хизмати Рязань вилояти бўйича бошқармасининг Меҳнат миграцияси масалалари бўйича бўлим бошлиғи Татяна Полозкова жавоб берди.\n- Ҳужжат топширганлар сони ҳақиқатан жуда кўп. Кейин, ҳозир ишчиларимизга қўшимча вазифалар юкланди – масалан, дактилоскопия қилиш жуда кўп вақтимизни оляпти, фотосуратга олиш. Жорий йилнинг январидан киритилган янги қонунларга биноан ҳар бири ўзи келиб ариза ёзади ва ишга рухсатнома топширади. Улар кейин талон олиб, ўз навбатини кутади ва деразачага келиб, дактилоскопиядан ўтяпти. Иложи бўлса, шу куниёқ ҳужжатларини олиб кетяпти. Барча муаммо шунда бўлса керак, чунки бизнинг штатимиз кенгаймаган, ишчилар сони ўзгармаган, қўшимча вазифалар ҳажми эса ошган, дейди йилдан-йилга Рязань вилояти ФМС бошқармасига мурожаат қилаётган муҳожирлар сони ҳам кўпайиб бораётганини таъкидлаган Татяна Полозкова.\n"Норасмий буйруқ келган!"\nОзодлик бу саволларга жавоб излаб Россиянинг турли минтақаларида яшаётган ва меҳнат муҳожирлари масалалари билан шуғулланаётган мутахассисларга мурожаат қилди.\nВоронеж вилоятидаги “Ашт-строй” қурилиш ширкати раҳбари Қудрат Кенжаев Озодлик билан суҳбатда мигрантларга ФМСда ҳужжатларни расмийлаштириш қийинлаштирилганини “юқоридан” тушган ички буйруқ билан изоҳлади.\n- Тўғри, улар максимал тарзда мураккаблаштирди. Мақсад - иложи борича ҳужжатни бермасликда. Масалан, Белгород областида патент бўлса ҳам чиқариб юборяпти. У ерда “Чёрнийлар йўқолсин!”, деяпти экан. Хуллас, квота бўлса ҳам разрешение бермаяпти, патент ҳам бермаяпти. Бунинг сабаби – вилоят губернатори томонидан “Қоравойларни йўқотинглар!” , деган оғзаки буйруқ бўлган экан. Ҳар қайси майда камчилик учун – депортация. Рейдлар жуда кўп ҳозир ҳам. Менга ҳар йили квота берарди – 150 – 250 тача. 2013 йилда бир дона ҳам берилмади! “Биз сизга маҳаллий аҳолини жалб қилишни таклиф қиламиз!” , дейилди. Бошқа ҳеч қандай сабаб йўқ! - дея тушунтириш берди, асосан Тожикистон ва Ўзбекистондан келган муҳожирларни иш билан таъминлаб келган воронежлик тадбиркор Қудрат Кенжаев.\nРоссиянинг шимолий пойтахти – Санкт-Петербургда ҳам миграция масаласида мураккабликлар вужудга келгани кузатилмоқда.\nЎзини Бек деб таништирган ўзбек муҳожири бу масаланинг бир нечта сабаблари борлигини айтди.\nУ Россияда янги жорий қилинган қоидалар аксинча миграция соҳасида коррупцияни кучайтиргани ва расман ишга жойлашмоқчи бўлган меҳнат муҳожирларининг сарф-ҳаражатларини бир неча баробарга ошириб юборганини гапиради.\n- Жуда қийинлашиб кетди! Оддий патентлар 8-9 минг атрофида бўляпти. Билмадим, буни давлат чиқарганигами... Иложи борича “нерусский” ларни чиқаришга ҳаракат қиляпти. Масалан, мана 1 ноябрдан фақат Россия фуқароси паспорти ва праваси билан мошина минишга рухсат берилади. Қанча одам яна мардикорликка ўтади ундан кейин! Масалан, ҳақиқатан Казанский бозорга кириб бўлмайди – ҳамма аферист-мошенниклар ўша ерда: одам савдоси, фоҳишабозлик, любой документингизни қилиб беришади. Ҳатто Ўзбекистонни янги паспортини компютерда чиқариб беряпти, дейди Бек.\nПитерда муҳожирлар масалалари билан шуғулланиб юрган Бекнинг айтишича, ҳатто расман ишга жойлашаётган мигрантлардан иш берувчи корхоналарда 18-19 минг рублдан олиняпти.\n- “Разрешение на работу”га, тахминан, 7 минг сўм сарфланади. Ҳозир ширкатлар 17-18 минг сўм оляпти, молга ўхшатиб дўхтирдан ўтказишяпти, қаторлаштириб. Дўхтирда ё қонингиздан, ё ўпкангиздан касаллик топиб йиқитяпти. Кейин турли анализга келишилган ҳолда жўнатяпти: 2 минг сўм анализга. У ердан касал қилиб чиқариб “Бир курс лечение ол!”, деяпти! Бу курси 15 минг руб бўлади. Кейин яна анализ олади. У ерда эса битта пеннициллин укол қилиб қўйяпти. Айримлар иккинчи курс лечение қилдиряпти – 12 минг рубл. ФМСни ўзида эса ҳамма ёғи қалбаки бўлиб кетди: кирди-чиқди миграционний печатларни қанақадир фирмалар ўриб ётибди ўша ерда. Почта орқали жўнатиладиган регистрация қоғозларни ҳам принтердан чиқариб беряпти. Ана шу фалшивкани олиб юрибди-да одамларимиз! Янги қонунлар чиқди, лекин одамларимизнинг ўзига ҳам боғлиқ шу нарса, дейди айрим муҳожирлар ўз ҳаққини билмаслиги ва талаб қила олмаслигини Озодлик билан суҳбатда гапирган “петербурглик” Бек.\nАйни пайтда, Россия жамиятида мигрантофобия, яъни мигрантлардан қўрқиш ҳиссиёти кучайиб бораётганини ВЦИОМ – Ижтимоий фикрни ўрганиш умумроссия маркази куни кеча ўтказган тадқиқот натижаларидан билиб олиш мумкин.\nМарказ хулосасига кўра, Россияда бошқа миллат вакилларининг кўпайиб бораётганини сўровдан ўтган россияликларнинг 35 фоизи “энг хавфли таҳдид”, дея баҳолаган.


Бокуга Ўзбекистоннинг асосий делегацияси ҳам етиб борди / Olamsport.com\nСпорт курашлари, Бокс/ММА, Кураш, Гимнастика, Теннис, Велоспорт, Ўқ отиш, Дзюдо, Енгил атлетика, Оғир атлетика, Таэквондо, Бошқалар, Гандбол, Каратэ, Токио-2020\nТеглар : Ислом бирдамлик ўйинлариБоку\nБугун мамлакатимизнинг энг катта делегацияси ҳам Каспий бўйига етиб борди.\nБунгача бокс, ўқ отиш, спорт гимнастикаси, бадиий гимнастика ва гандбол бўйича терма жамоамиз аъзолари Озарбайжон пойтахтида жам бўлишганди. Демак, IV “Ислом бирдамлик ўйинлари”да иштирок этадиган мамлакатимизнинг 15 та спорт турлари бўйича терма жамоаларидан 13 таси Спортчилар шаҳарчасига жойлашиб улгуришди.\nКеча шунингдек, делегациямиз таркибини спорт гимнастикаси бўйича Олимпия ўйинларининг ягона етти карра иштирокчиси, “Барселона-1992” Олимпия ўйинлари чемпиони, бир неча карра жаҳон ва Европа чемпиони, Хизмат кўрсатган спортчи Оксана Чусовитина тўлдирди. Айтиш керакки Оксана IV “Ислом бирдамлик ўйинлари”да ғолибликка асосий даъвогар спортчилардан ҳисобланмоқда.\nАйни вақтда Бокуга дунёнинг турли бурчакларидан спортчилар етиб келиши давом этмоқда. IV “Ислом бирдамлик ўйинлари”да 57 та давлатдан 3500 дан зиёд спортчилар иштирок этиши кутилмоқда.\nЭслатиб ўтамиз, 12 май куни соат 21:00 да Бокудаги Олимпия стадионида IV “Ислом бирдамлик ўйинлари”нинг тантанали очилиш маросими бошланади. Шу кундан эътиборан аксарият спорт турлари бўйича баҳслар бошлаб юборилади. Мусобақа 22 майга қадар давом этади.\nМенежер: "Махачев - Хабибнинг яхшироқ талқини" 0


Bloomberg: ОПЕКга кирмайдиган икки давлатгина нефть қазиб олиш ҳажмини камайтиришга рози бўлмоқда\n19:25 / 07.12.2016\nОПЕКга кирмайдиган Россия ва Уммонгина кунлик нефть қазиб олиш ҳажмини камайтиришга рози бўлмоқда. Бу ҳақда ўз манбаларига иқтибос келтирган ҳолда Bloomberg ахборот агентлиги хабар бермоқда.\n"ОПЕК фикрича, Россия ва Уммон томонидан айтилган нефть қисқартирилиши атайлаб қилинади ва қазиб олишнинг табиий пасайиши ҳисобланмайди", деб айтилди агентликда.\nБундан ташқари, ОПЕК нефть қазиб олишнинг табиий пасайишларини ҳам қабул қилишга тайёр. ОПЕКга кирмайдиган кўп давлатларда табиий пасайиш кузатилмоқда.\n10 декабрда Венада ОПЕКга аъзо ва унга кирмайдиган давлатлар вакиллари ўртасида музокара бўлиб ўтади. ОПЕКнинг нефть қазиб олиш ҳажмини камайтириш қарорига унга кирмайдиган давлатларнинг қўшилиши бу музокаралардаги асосий масала бўлади. Аввалроқ ОПЕК бош котиби ташкилот унга аъзо бўлмаган 14 та давлатга учрашувда иштирок этиш таклифини жўнатганини маълум қилди. Бундан аввал Венесуэльа нефть вазири учрашувда ташкилотга кирмайдиган тахминан 20 давлат иштирок этишини айтганди. Улар орасида Қозоғистон, Уммон ва Лотин Америкасининг бир қатор давлатлари бор.\n30 ноябрда ОПЕК 8 йил ичида биринчи марта нефть қазиб олиш ҳажмини кунига 32,5 млн баррелгача камайтириш қарорини қабул қилди. Унга кўра, 2017 йил 1 январидан картель аъзолари нефть қазиб олиш ўртача бир кунлик ҳажмини 1,164 млн баррелга камайтиришади.\nЭнди ташкилот шундай битимни унга аъзо бўлмаган давлатлар билан ҳам тузиши керак. ОПЕК бу давлатлардан нефть қазиб олиш ҳажмининг кунига 600 минг баррелга камайтирилишини кутмоқда.


"Pantera Sport" номига муносиб бўлишга интилмоқда / Olamsport.com\n01 май 13:43\n"Pantera Sport" номига муносиб бўлишга интилмоқда\nТеглар : ДзюдоТошкентПантера Клуб\nМамлакатимизда фаолият юритаётган дзюдо тўгараклари ҳақида маълумот беришда давом этамиз.\nБугун биз пойтахтимиздаги "Пантера Спорт" ("Pantera Sport") клуби ҳақида ҳикоя қиламиз. Ушбу дзюдо тўгарагига 2013 йилда Комил Тожиев томонидан асос солинган. Клуб тарбияланувчилари ўтган давр мобайнида юртимиз ҳамда хорижда ўтган мусобақаларда ғолиб ва совриндорлар сафидан жой олишга муваффақ бўлган. Биз айни мавзуда клуби мураббийи Бобур Ризаевдан интервью олдик.\n- Бобур, суҳбатимиз аввалида "Пантера Спорт" клубининг ташкил этилиши ҳақида маълумот берсангиз.\n- Клубимиз 2013 йилда Комил ака Тожиев томонидан ташкил этилган. Ҳозирда улар клуб директори ҳисобланадилар. Асосан маҳаллий ёшларни дзюдо спорт турига қизиқтириш, уларнинг бўш вақтларини мазмунли ташкил этиш асосий мақсадимиз бўлган. Эндиликда оммавийликдан натижа учун ҳаракат қиляпмиз.\n- Клуб очилганига етти йил бўлибди. Ўтган вақт давомида қандай натижаларга эришдинглар?\n- Устозимиз Комил Тожиев ва катта мураббийимиз Шуҳрат Абдурасулов унгача ҳам дзюдода ишлашган. Улар Марказий Ҳарбий Спорт Клубида Осиё чемпиони ва совриндорлари, Республика миқёсидаги мусобақалар ғолиб ҳамда совриндорларини етиштириб чиқаришган. Бу борада катта тажрибалари бор. Кейин биргаликда "Пантера Спорт" клубига асос солишди. Мен эса 2015 йилдан то шу кунгача ушбу клубда мураббий сифатида фаолият юритиб келяпман.\n- Ўзингизнинг спортчилик фаолиятингиз қандай бўлган? Шогирдларингизнинг натижалари кўнгилдагидекми?\n- Ёшлар ва катталар ўртасида ўтказилган Ўзбекистон чемпионатларида ғолиб ва совриндор бўлганман. Россия, Қозоғистон, Индонезия давлатларида бўлиб ўтган халқаро мусобақаларда шохсупага кўтарилганман. 2017 йилда спортчилик фаолиятим якунланган. Ўша йили Индонезиянинг Бали оролида ўтган Bali Open халқаро турнирида шогирдларим қаторида иштирок этиб, олтин медални қўлга киритган эдим. Ўша турнирда болалар ўртасида шогирдларимдан -36 кг вазн тоифасида Юсуфжонов Усмонжон ҳам чемпион бўлган. Шунингдек, 2018 ва 2019 йилларда Индонезиянинг Пенанг ва Жакарта шаҳраларида ўтказилган халқаро мусобақаларда 7 та олтин, 2 та кумуш, 3 та бронза медалларини қўлга киритдик. Шу йил февраль ойида Самарқанд шаҳри мезбонлик қилган халқаро мусобақада 3 та бронза медалига эга бўлдик. Қирғизистон пойтахти Бишкек шаҳрида ўтган Jangarach-Вiy Оpen турнирида эса шогирдимиз Ҳусанбоев Абдуллоҳ чемпионлик шоҳсупасига кўтарилди. Бундан ташқари, клубимиз аъзолари ўсмирлар ҳамда ёшлар ўртасидаги Республика турнирларида ғолиб ва совриндор бўлиб келишяпти.\n- Бугунги кунда неча нафар бола шуғулланяпти?\n- Клубимизда 100 нафардан зиёд болалар дзюдо сир-асрорларини ўрганишяпти. Улар орасида қизларимиз ҳам бор. Яқин кунларда шаҳримизнинг бошқа туманларида ҳам клубимиз филиалларини очиш режалаштирилган. Фурсатдан фойдаланиб, нафақат дзюдо, балки бошқа спорт турларига ҳам эътибор қаратаётган, шароитлар яратиб бераётган давлатимизга, Жисмоний тарбия ва спорт вазирлигига, Ўзбекистон Миллий олимпия қўмитаси ва дзюдо федерацияси раҳбариятига миннатдорчилик билдираман.


Дўст ҳақи - Hidoyat.uz\nАсосий саҳифа Мақолалар Дўст ҳақи\nЧоп этилди Iyun 30, 2019 Дўст ҳақиda fikr bildirishni o'chirish\nБола тарбиясида яхши дўст ва ҳумсуҳбат танлашни ўргатиш ҳам муҳим саналади. Чунки унинг вояга етишида ва ҳаёт йўлларида ўртоғининг, дўстининг таъсири катта бўлади. “Дўстингни айт, сенинг кимлигингни айтиб бераман”, деган гап бежиз айтилмаган. Мева-мевадан ранг олганидек, бола-боладан одоб ёки бўлмағур қилиқларни ўрганади. Яна халқимиз: “Қозонга яқин юрсанг, қораси юқади”, дейди.\nБоланинг ўртоқ ва дўст танлашига ота-оналар шунчаки бир ҳолат деб қарамасликлари керак. Бу ҳам тарбиянинг муҳим жиҳатларига киради.\nИмом Бухорий ва Имом Муслим Абу Мусо Ашъарийдан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Яхши ҳамсуҳбат ва ёмон ҳамсуҳбатнинг мисоли мушк (хушбўй нарса) сотувчи ва темирчининг қўрасини пуфловчи босқонга ўхшашдир. Бас, мушк сотувчи ё сенга мушк ҳадя қилади, ё сотиб оласан, модомики, олмаганингда ҳам ундан ёқимли ҳид қолади. Темирчининг босқонидан эса ё кийиминг куяди ёки ёқимсиз ҳид қолади”, дедилар.\nИмом Абу Довуд ва Имом Термизий ривоят қилади. Расулуллоҳ (соллаллоҳу алайҳи ва саллам): “Фақат мўминни дўст қил ва таомингдан фақат тақводор есин”, дедилар.\nИбн Асокир ривоят қилади.\nРасулуллоҳ (соллаллоҳу алайҳи ва саллам): “Сен ўзингни ёмон ошнодан сақлагин, чунки сен у билан таниласан”, дедилар.\nИмом Термизий ва Имом Абу Довуд ривоят қилади. Расулуллоҳ (соллаллоҳу алайҳи ва саллам): “Киши дўстининг динидадур, шундай экан, бас, сизлар кимни дўст тутганига қаранглар”, дедилар.\nБола ўсмирлик ёшига етганидагина оқ билан қорани ажрата бошлайди. Яхши дўст ким-у, нобоп дўст ким, кимни яқин олиш кераг-у, кимдан узоқ бўлиш кераклигини фарқлай бошлайди. Ўзаро борди-келди алоқалар, давра қуриб катта-кичик ўтиришлар урфга киради. Бу пайтда ота-оналар, устозлар жудаям зийрак бўлишлари зарур. Бола ўзига яхши дўст топганига ишонч ҳосил қилгач, дўстини вақти-вақти билан зиёрат қилиш, бемор бўлса бориб кўриш, ҳадялар бериш, муҳтож бўлганда қарашиш каби фазилатлардан уни огоҳ қилиш зарур. Бу чиройли одатлар болада ижтимоий онгни пайдо қилади ва келажакда жамият ҳақини адо қиладиган кишилардан бўлиб улғайишига ёрдам беради.\nДўстликнинг зарурий талаблари қуйидагилар:\nУчрашиб қолганида саломлашишга шошилмоқ. Икки шайх Абдулло ибн Амр ибн Осдан (розияллоҳу анҳу) ривоят қилади. Расулуллоҳдан (соллаллоҳу алайҳи ва саллам): “Исломда қайси амал яхши?” деб сўралди. Расулуллоҳ (соллаллоҳу алайҳи ва саллам): “Овқат бериш ва таниган, танимаганга салом бериш”, дедилар.\nИмом Муслим Абу Ҳурайрадан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Имон келтирмагунингизча жаннатга кирмайсизлар ва бир-бирингиз билан ўзаро муҳаббатли бўлмагунингизча имон келтирмайсизлар. Сизларга ўзаро муҳаббатли қиладиган нарсани кўрсатайми? Ораларингизда саломни ошкор (кенг тарқатинг) қилинглар”, дедилар.\nИкки дўстдан қай бири аввал салом берса, кўп савоб олади ва дўстига алик олишни фарз қилади. Чунки салом бериш суннат, алик олиш фарздир. Шу тариқа жамият аъзолари ўртасида ўзаро муҳаббат ва бирдамлик ривожланади.\nДўст касал бўлганда бориб кўриш. Имом Бухорий Абу Мусодан (розияллоҳу анҳу) ривоят қилади. Расулуллоҳ (соллаллоҳу алайҳи ва саллам): “Беморни бориб кўринглар, очга таом беринглар ва қулларни озод қилинглар”, дедилар.\nИкки шайх Абу Ҳурайрадан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Мусулмоннинг мусулмондаги ҳақи бештадир: саломга алик олиш, беморни бориб кўриш, жанозага ҳозир бўлиш, даъват (чақириқ)га жавоб бериш ва акса урса, унга яхшилик тилаш”, дедилар.\nИслом таълимотида касал дўстини бориб кўриш мусулмоннинг биродари устидаги ҳақи ҳисобланади. Бу амаллар ҳам кишилар ўртасида ўзаро алоқаларни мустаҳкамлашга омил бўлади.\nАкса урса, унга яхшилик тилаш. Имом Бухорий Абу Ҳурайрадан (розияллоҳу анҳу) ривоят қилади. Расулуллоҳ (соллаллоҳу алайҳи ва саллам): «Сизларнинг бирортангиз акса урса, “Алҳамдулиллаҳ” десин. (Уни эшитган) дўсти ёки биродари унга: “Ярҳамукаллоҳу” десин. Агар унга (акса урган кишига) “Ярҳамукаллоҳу” деса, у “Яҳдикумуллоҳу ва юслиҳ болакум” десин», дедилар.\nСиртдан қарашда, арзимагандек кўринган бу одоб қоидалари инсонлар ўртасида ўзаро муҳаббат ва бирдамлик алоқаларини мустаҳкамлайди.\nАллоҳ йўлида дўстни зиёрат қилиш. Ибн Можа ва Имом Термизий Абу Ҳурайрадан (розияллоҳу анҳу) ривоят қилади. Расулуллоҳ (соллаллоҳу алайҳи ва саллам): “Ким касални бориб кўрса ёки Аллоҳ йўлида биродари (дўсти)ни зиёрат қилса, Нидо қилувчи унга: Сен ўзинг ва юришингни яхши қилдинг ва жаннатда ўзинг учун ўрин тайёрладинг, дейди”, дедилар.\nИмом Муслим Пайғамбаримиздан (соллаллоҳу алайҳи ва саллам) ривоят қилади. Пайғамбаримиз (соллаллоҳу алайҳи ва саллам): “Бир киши ўзининг бошқа қишлоқдаги биродарини зиёрат қиладиган бўлди. Аллоҳ унинг йўлига инсон қиёфасидаги бир фариштани қўйди. Унинг олдига келганида: “Қаёққа боряпсан?” деб сўради фаришта. “Ушбу қишлоқдаги биродаримни кўрмоқчиман”, деди киши. “Унда сен кўзлаган бирор мақсадинг борми?” “Йўқ. Фақат мен унга Аллоҳ таоло учун муҳаббат қилганман, холос”, деди. “Мен фариштаман, батаҳқиқ, сен унга муҳаббат қилганингдек, Аллоҳ ҳам сенга муҳаббат қилди”, деди.\nҚийналганда ёрдам бериш. Икки шайх Ибн Умардан (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): “Мусулмон мусулмоннинг биродари, унга зулм қилмайди ва уни хорламайди. Ким биродарининг ҳожатини раво қилишда бўлса, Аллоҳ унинг ҳожатини раво қилишда бўлади. Ким мусулмондан бир ғамни кетказса, қиёмат куни Аллоҳ унинг бир ғамини кетказади. Ким бир мусулмоннинг айбини беркитса, Аллоҳ унинг айбини қиёмат куни беркитади”, дедилар.\nПайғамбаримиз (соллаллоҳу алайҳи ва саллам) айтган жойга бориш, айтмаган жойга бормасликни уқтирадилар. Халқимизда тўй, маърака, аза билан боғлиқ издиҳомлар бўлади. Ушбу издиҳомларнинг эгалари имкониятларига қараб одам айтадилар. Ўша айтган одамларига қараб тайёргарлик кўрадилар. Таклиф этилган жойга борган киши биродарининг кўнглини олган, бормаса, ранжитган бўлади. Айтмаса ҳам бориладиган бўлса, хижолатпазлик бўлиб қолиши мумкин. Энди жаноза масаласига келсак, унга қўни-қўшнидан эшитиб ҳам борилаверади, чунки жаноза одамларга номма-ном айтилмайди. Бошига мусибат тушган биродарининг кўнглини сўраш, марҳумнинг жанозасида иштирок этиш вожиб амаллардандир.\nИнсонлар одат қилган ва урф бўлган байрамлар билан қутлаш. Дайламий Ибн Аббосдан (розияллоҳу анҳу) ривоят қилади. «Ким биродарига жума (намози)дан қайтаётганида йўлиқса: “Аллоҳ биздан ва сиздан (ибодатларимизни) қабул қилсин”, десин». “Саҳиҳ” китобида келтирилишича, Талҳа Каъб ибн Моликни Аллоҳ тавбасини қабул қилгани билан қутлади.\nДўст ва қадрдонларга байрамларда ҳадя (совға) улашиш. Имом Табароний “Авсат” китобида Пайғамбаримиздан (соллаллоҳу алайҳи ва саллам) ривоят қилади. У киши: “Ўзаро ҳадя (совға) улашинглар, бир-бирингизга муҳаббатли бўласиз”, дедилар. Яна Табароний “Авсат” китобида Ойша онамиздан (розияллоҳу анҳо) ривоят қилади: Расулуллоҳ (соллаллоҳу алайҳи ва саллам): “Эй мўминларнинг аёллари, ўзаро ҳадя улашинглар, гарчи қўйнинг бир оёғини бўлса ҳам. Чунки у дўстлик (муҳаббат)ни пайдо қилади ва гина-кудурат (нафрат)ни кеткизади”, дедилар.\nИмом Молик “Муватто” китобида ривоят қилади:\nРасулуллоҳ (соллаллоҳу алайҳи ва саллам): “Ўзаро қўл ушлаб кўришинглар, нафрат кетади, ўзаро ҳадя улашинглар, бир-бирингизга муҳаббат пайдо бўлур ва ғазаб (нафрат) кетади”, дедилар.\nДўстлик иплари ўзаро қўшничиликда, сафарда, иш жойида, мактабда, маҳаллада, талабалик йилларида, ҳатто кутилмаган воқеа-ҳодисалар туфайли боғланиши мумкин. Ҳамма гап дўстликни қадрлаш ва сақлаб қолишда.\nИмом Табароний ривоят қилади. Расулуллоҳ (соллаллоҳу алайҳи ва саллам) билан бир саҳоба иккалалари уловда кетаётиб (чакалакзор) дарахтзорга кирдилар. Ва у ердан иккита ёғоч кесиб олдилар. Бири эгри, бири тўғри. Шунда Расулуллоҳ (соллаллоҳу алайҳи ва саллам) тўғрисини ҳамроҳларига бердилар. У: “Ё Аллоҳнинг расули, сиз тўғриси (яхшисига) ҳақлисиз”, деди. Расулуллоҳ (соллаллоҳу алайҳи ва саллам): “Йўқ, эй фалончи, ҳар бир дўст (ҳамроҳ) дўстига масъулдир, гарчи бир кун, бир соат ҳамроҳ бўлса ҳам”, дедилар.\nРобеъ ибн Абу Абдураҳмон: “Сафарда мурувват (саховат) бор”, деди. Сафардаги мурувват дегани – егуликлардан қарашиш, ширин суҳбат қуриш, ҳамроҳини камситмасликдир. Шунинг учун ҳам халқимизда дўстни қуда бўлиб, қўшни бўлиб, сафарда ҳамроҳ бўлиб синайсан, деган ҳикмат бор. Буни болаларга, ёшларга уқтирмоқ зарур.\n“Юз марта эшитишдан бир марта кўрган афзал”, деган мақол бор. Дўст танлаш, дўстлик одобини сақлашда, дўсту биродар қадр-қимматини жойига қўйишда ота-она ва катталарнинг ибрати ҳам ёшларга намуна бўлади.\nБола оқ-қорани таний бошлаганиданоқ унга дўст ҳақидаги тушунчаларни сингдириб бориш муҳимдир. “Дўстсиз бошим – тузсиз ошим”, дейди халқимиз. Қабилалар, жамиятлар, давлатлар дўстлик билан камол топган, енгилмас кучга, қудратга эга бўлган. Дўстлик ўзаро меҳр-муҳаббатдан, бир-бирига ихлос ва вафодан, фақат ўзини эмас, ўзгаларни ҳам меҳрибонлик, ғамхўрлик билан ўйлашдан қоим бўлади.\n“Оилада фарзанд тарбияси” китобидан\nНашриётдан харид нархи 24000 сўм\nЯхшиликка буюриш ва ёмонликдан қайтариш\nСабр сўранг, ажр сўранг, мукофот сўранг!\nКўпчилигимиз мусибат етганда нима қилишни билмай, ўзимизни ўққа-чўққа ура бошлаймиз. …\nСўровчи тил ва фаҳмловчи қалб керак\nАбдуллоҳ ибн Аббос розияллоҳу анҳу Пайғамбаримиз саллоллоҳу алайҳи васалламнинг амакиваччалари эди. У …\nАмир Темурни тахтдан турғизган зот…\nИлм шундай нарсаки уни олган ва унга амал қилган инсонни …\nДафндан кейин айтиладиган зикрлар\nМаййитни қабрга қўяётган киши маййитнинг бош томонига уч чимдим тупроқ …\nАрафот ва Муздалифада\nАрафотда ҳожилар пешин билан асрни жамлаб, яъни пешин вақтида икки …\nИстинжонинг тартиб қоидалари қандай бўлади? Ҳар доим сув билан ювиш шартми ёки сув билан ювмасдан ҳам таҳорат олиб намоз ўқиш мумкинми?\n“Истинжо” – “нажосатни кетказиш”, дегани. Истинжо олд ва орқа авратлардан нажосат чиққанда қилинади. Уйқу ва ел чиқиши сабабли истинжо қилинмайди. Истинжо тош, кесак, махсус қоғоз ва шунга ўхшаш нарсалар билан қилинади ва унда маълум бир адад белгилаб қўйилмаган, поклик ҳосил бўлса бас. Суяк, шиша, тезак, пишиқ ғишт каби нарсалар билан истинжо қилинмайди.\nФуқаҳоларимиз истинжонинг ҳукми борасида шундай деганлар: “Истинжонинг ҳукми ҳолатга қараб беш хил бўлади:\n1. Жунублик, ҳайз ва нифосдан покланиш учун ғусл қилаётганда бадандаги нажосатни ювиш вожиб;\n2. Олд ва орқа авратдан чиққан нажосат атрофидаги пок жойга тарқалган ва у кўп бўлса, истинжодан кейин ювиш вожиб. (Кўплик миқдори қуюқ нажосатларда 4,25 гр. билан, суюқ нажосатларда танга кенглиги миқдори билан белгиланади);\n3. Нажосат чиққан жойидан атрофга тарқалмаган бўлса, истинжодан кейин уни ювиш суннат;\n4. Фақат пешоб қилганда жинсий аъзосини ювиш мустаҳаб;\n5. Ел чиққанда олд ва орқа авратларни ювиш бидъатдир (яъни, мумкин эмас)” (манба: “Ал-Ихтиёр” китоби).\nЮқоридаги биринчи ва иккинчи ҳолатларда сув билан ювмасдан таҳорат қилиш мумкин эмас. Учинчи ва тўртинчи ҳолатларда эса фақат истинжо билан кифояланиш ҳам мумкин, сув билан ювиш шарт бўлмайди балки афзал бўлади.\nИстинжодан кейин сув билан покланиш ҳақида Қуръони каримда шундай ишора қилинади.\nЯъни: “Унда покланишни хуш кўрадиган кишилар бор. Аллоҳ эса покланувчиларни севар” (Тавба сураси, 108-оят).\nҲадиси шарифларда келишича, ояти каримада мақталган “покланишни хуш кўрадиган кишилар” – Мадина шаҳридаги Қубо маҳалласида яшайдиган саҳобалар бўлган. Улар истинжодан кейин сув билан покланардилар.\nСув билан ювишнинг адади белгилаб қўйилмаган. Кўнглида пок бўлди деган қаноат ҳосил бўлгунча ювади. Лекин қанча ювса ҳам кўнгли тўлмайдиган, васвасага учраган киши бўлса, унга уч марта ёки етти марта ювсин, деб белгилаб берилган.\nИстинжо қилаётган одам ўнг қўли билан сув қуяди, чап қўли бармоқлари ичи билан авратини ювади.\nИстинжо масаласида кўпинча хатога йўл қўйиладиган жойи шуки, баъзи таҳорат қилмоқчи бўлган одамлар ҳожатга бормаса ҳам албатта олд ва орқа авратларини ювиш шарт деб тушунадилар ва ҳар таҳоратда сув билан ювадилар. Бунинг устига жинсий аъзоларнинг ҳамма жойи, сонлардан ҳам бироз қўшиб ювадилар. Натижада қисқа муддатда турли касалликларга чалиниб, ибодатдан ҳам узоқда қолиб кетадилар. Аслида, пешоб қилган ёки катта ҳожат қилган киши нажосат чиққан жойнинг ўзини ювиши кифоя қилади. Унга бошқа аъзоларни қўшиб ювмаслик керак (манба: “Ҳидоя” ва “ал-Ихтиёр” китоблари). Валлоҳу аълам.\nХотиннинг меросдаги улуши қандай бўлади?\nДинимизда хотиннинг марҳум эрдан қолган молда ҳаққи бор. Унинг мерос олиши икки хил бўлади.\n1. Эрнинг хоҳ шу хотиндан, хоҳ бошқа хотиндан фарзандлари бўлмаса, хотин молнинг тўртдан бирини (1/4) олади. Бу қуйидаги оятга биноандир:\n“وَلَهُنَّ الرُّبُعُ مِمَّا تَرَكْتُمْ إِنْ لَمْ يَكُنْ لَكُمْ وَلَدٌ”\n“У (хотин)ларга сизлар қолдирган (мерос)дан – агар фарзандларингиз бўлмаса – тўртдан бир (ҳисса) тегур..”\n2. Эрнинг фарзанди бўлса, хотин молнинг саккиздан бирини (1/8) олади. Бунинг далили қуйидаги оят:\n“فَإِنْ كَانَ لَكُمْ وَلَدٌ فَلَهُنَّ الثُّمُنُ مِمَّا تَرَكْتُمْ”\n“Агар фарзандингиз бўлса, уларга сиз қолдирган (мерос)нинг саккиздан бири тегур”(Нисо сураси, 12-оят).\nАгар хотинлар бирдан ортиқ бўлса ҳам юқоридаги улушларни бўлиб олишади.\nЭр вафот қилганда унинг никоҳида бўлмаган (собиқ) хотини мерос олмайди. Эслатиб ўтиш жоизки, мерос бўлиш маййит дафн этилганидан кейин, маййитнинг қарзлари адо қилиниб, васиятлари адо этилгач бўлади. Хотин мерос олгандан кейин қолган мол-мулк фарзандларга шариатимизда белгиланган тартибда бўлинади. Валлоҳу аълам.\nНамозга ният қилишда ракатлар ададини ҳам айтиш керакми?\nФарз ва вожиб намозларнинг ниятида ракатлари сонини таъйин қилиш шарт эмас. Намознинг ўзини ният қилиш кифоя (Мажмаул анҳур). Яъни, “пешин намозини ўқишни ният қилдим”, дейиш каби қайси намозни ўқишини дилдан ўтказишни ўзи кифоя. Валлоҳу аълам.\nБИР НЕЧТА АЛОҚА УЧУН БИР МАРТА ҒУСЛ ҚИЛИШ\nБисмиллаҳир роҳманир Роҳим. Бир кечада бир неча марта жинсий алоқа қилган киши ҳар бирига ғусл қилиши шарт эмас. Аммо жинсий алоқадан сўнг таҳорат қилиш ва аврат аъзоларни ювиш мустаҳаб. Бу ҳақда Пайғамбаримиз саллаллоҳу алайҳи васаллам:\nإذا أتَى أحَدُكُمْ أهْلَهُ، ثُمَّ أرادَ أنْ يَعُودَ، فَلْيَتَوَضَّأ بَيْنَهُمَا وُضُوأً (رواه الامام مسلم عن ابي سعيد الخدري رضي الله عنه)\nяъни: “Сизлардан бирортангиз ўз аҳли(аёли)га яқинлик қилса ва яна яқинлик қилишни хоҳласа иккаласини ўртасида таҳорат қилсин”, – дедилар. (Имом Муслим ривоятлари).\nБошқа бир ҳадисда Умар ибн Хаттоб разияллоҳу анҳу кечаси жунуб бўлганлари ҳақида Расулуллоҳ саллаллоҳу алайҳи васалламга зикр қилганларида У зот алайҳиссалом:\nتَوَضَّأْ وَ اغْسِلْ ذَكَرَكَ ثُمَّ نَمْ (متفق عليه).\nяъни: “Таҳорат қилинг ва закар(аврат)ингизни ювинг сўнгра ухланг”, – дедилар.\nБу ҳадислар борасида аллома Мулла Али Қори раҳимаҳуллоҳ “Мирқотул мафотиҳ” номли китобларида: “Ушбу ҳадисларда жунуб киши ейиш, ичиш, аёлига яна яқинлик қилиш ёки ухлашни хоҳласа, жинсий аъзоларини ювиш ва намозга таҳорат қилгандек таҳорат қилиши мустаҳаб эканлигига ишора бор” – деганлар.\nДемак, бир кечада неча маротаба жинсий алоқа қилса ҳам, охирида бир марта ғусл қилиши вожиб. Яқинликлар орасида эса таҳорат қилиш ва аврат аъзоларини ювиш билан кифояланишлари ҳам мумкин. Бу ишларнинг мустаҳаб эканлиги юқоридаги ҳадиси шарифлардан маълум бўлди. Аммо, имконияти бор кишилар ҳар яқинликдан кейин ғусл қилишлари шарт бўлмасада, авло ишдир. Валлоҳу аълам.\nҚИЁМАТДА ЯҚИН ҚАРИНДОШЛАР БИР БИРИНИ КЎРАДИМИ?\nБисмиллаҳир роҳманир роҳим. Охиратдаги ҳолатларни ҳеч ким ўзича билиб ололмайди, чунки у ғайб оламига тегишли илмдир. Лекин Аллоҳ таоло ва Пайғамбаримиз саллаллоҳу алайҳи васаллам билдирган бўлса, унга имон келтириб, айтилганидек бўлишига ишонамиз. Ҳақиқатан ҳам тўғрини қўйиб, нотўғри гапга ишониш гуноҳкорликка сабаб бўлади.\nҚиёмат куни бир оила аъзолари, хусусан опа-сингиллар бир-бирларини кўрмайдилар деган гап нотўғри. Чунки бир нечта оят карима ва ҳадиси шарифларда улар ўзаро учрашишларига далил ва ишоралар бор.\nОхиратда яқин қариндошларнинг кўришиши икки ҳолатда бўлади. Биринчиси – ҳали одамларнинг жаннат ёки дўзахга кириши маълум бўлмасдан ва ҳисоб-китоб бошланмасдан аввал. Иккинчиси – ҳисоб китобдан кейинги, агар нажот топишса, жаннатдаги учрашув.\nҚиёматдаги ҳолат биз тасаввур қилганимизданда даҳшатли бўлганидан, ҳамма ўзини ҳолидан ташвишда бўлади, у ерда бировни ўйлашга мажол бўлмайди. Бунинг устига оила аъзолари, яқин қариндошлар ўзаро ҳақларини талаб қилиб қолишидан қўрқиб, бир-бирларидан қочадилар. Бу ҳақида Аллоҳ таоло шундай дейди:\nفَإِذَا جَاءَتِ الصَّاخَّةُ يَوْمَ يَفِرُّ الْمَرْءُ مِنْ أَخِيهِ وَأُمِّهِ وَأَبِيهِ وَصَاحِبَتِهِ وَبَنِيهِ لِكُلِّ امْرِئٍ مِنْهُمْ يَوْمَئِذٍ شَأْنٌ يُغْنِيهِ\nяъни: “Бас, қачонки, (қулоқларни) кар қилувчи (чинқириқ) келганда (Сур иккинчи марта чалинганда), ўша куни киши ўз биродаридан қочур. Яна онаси ва отасидан ҳам, хотини ва ўғилларидан ҳам (қочур). (Чунки) у кунда улардан ҳар бир кишида ўзига етарли нарса (ташвиш) бўлур” (Абаса сураси, 33-37-оятлари).\nҲатто Оиша онамиздан ривоят қилинган ҳадисда айтилишича, одамлар ялангоёқ, ялонғоч тириладилар, лекин Қиёматнинг даҳшатидан бир-бирларига қараш хаёлларига ҳам келмайди. (Имом Бухорий ва Имом Муслим ривоятлари).\nЖаннат Аллоҳ таолонинг бандаларига раҳмати бўлиб, унда банданинг хаёлидан ўтмаган, кўз кўриб, қулоқ эшитмаган неъматлар ва хурсандчиликлар бор. Ҳисоб-китоб тугагач, нажот топган кишилар, албатта, яқинларини излаб қолади. Жаннатда ота-она, фарзанд ва яқинлар билан бирга бўлиш ҳам катта хурсандчилик, кўз қувончи ҳисобланади. Бу ҳақида Қуръони каримда шундай дейилади:\nяъни: “Ўзлари имон келтириб, зурриётлари ҳам уларга имон билан эргашган зотларга (ўша) зурриётларини ҳам қўшамиз. Уларга қилган амалларидан бирор нарсани камайтирмаймиз. Ҳар бир кимса ўзи қилган иши билан гаровлангандир” (Тур сураси, 21-оят).\nИбн Жарир Табарий раҳматуллоҳи алайҳ шундай дейдилар: “Бу оятнинг тафсирида баъзи муфассирлар: “Бу оятнинг маъноси – имон келтирган зотларга фарзандлари имон билан эргашса, агарчи амалда оталарига ета олмаган бўлсалар ҳам, жаннатда фарзандларини уларга мартабада етказдик (қўшиб қўйдик). Бу иш оталарининг ҳурматидан бўлади ва бу сабабли оталарнинг ажрларидан бирор нарса камаймайди” – деганлар” (“Тафсири Табарий” китоби).\nМўътабар тафсир китобларда, балоғат ёшига етмасдан вафот этган болаларни жаннатда ота-оналари билан бирга бўлиши зикр қилинган.\nДемак, жаннатда ота-оналар, фарзандлар ва яқинлар бирга бўлиш учун дунёда улар бир-бирларига ҳақ йўлда ёрдамчи бўлишлари, яхшиликка буюриб, ёмонликдан қайтариб, туришлари лозимдир. Тавфиқ Аллоҳдан.


Олти метрли ҳашам: Mercedes-Benz люкс туркумидаги Vision Mercedes-Maybach 6 Cabriolet номли электромобилни намойиш қилди\nАйни пайтда АҚШнинг Калифорния штатида бўлиб ўтаётган Monterey Car Week тадбирида Mercedes-Benz люкс туркумидаги Vision Mercedes-Maybach 6 Cabriolet номли электромобилни намойиш этмоқда, деб хабар бермоқда IXBT ресурси.\nИшлаб чиқарувчининг қайд этишича, олти метр узунликдаги икки ўринли мазкур автомобиль келажакнинг қимматбаҳо уловлари ҳақида кишида тасаввур уйғотишга хизмат қилади. Машина салони арт-деко услубида жиҳозланган. Унга 750 от кучига эга мотор ўрнатилган бўлиб, 4 сония ичида 100 км/соат тезликка эриша олади. Уловга ўрнатилган батареяни бир марта тўлиқ зарядлаб, унда 500 км атрофида масофа босиб ўтиш мумкин. Тезкор зарядлаш технологияси эса батареяни беш дақиқада 100 км масофа етадиган қувват билан таъминлашга имконият беради.\nАвтомобилнинг айлана шаклидаги орқа қисми люкс типидаги яхталар билан ассоциация ҳосил қилишга мўлжалланган. Салон ичи турли тарафлардан ёритилади, унга дисплей ва кўплаб индикаторлар жойланган бўлиб, улар ҳайдовчига бошқарув пайтида ёрдам беради. Шунингдек, борт тизимида овозли ассистент ҳам кўзда тутилган.\nVision Mercedes-Maybach 6 Cabriolet ҳозирча концепт-кар сифатида тақдим қилинмоқда, нархи маълум қилинмаган.


Ўзбекистонда вакцина олган фуқаролар сони 100 мингдан ошди - 10.04.2021, Sputnik Ўзбекистон\nТОШКЕНТ, 10 апр – Sputnik.Ўзбекистонда COVID-19 га қарши эмланган фуқаролар сони 108 283 нафарга етди, деб хабар бермоқда Соғлиқни сақлаш вазирлиги\nТОШКЕНТ, 10 апр – Sputnik.Ўзбекистонда COVID-19 га қарши эмланган фуқаролар сони 108 283 нафарга етди, деб хабар бермоқда Соғлиқни сақлаш вазирлиги матбуот-хизмати. Шунингдек, кечанинг ўзида республикада яна 200 нафарга яқин фуқарода коронавирус қайд этилиб, инфекцияга чалинганлар сони 84 724 нафарга етган.Айни вақтда соғайиш кўрсаткичи 98 фоизни ташкил қилмоқда.Тиббиёт муассасаларида даволанаётган 1504 нафар бемордан 229 нафари оғир, 104 нафари эса ўта оғир аҳволда.Бутунжаҳон соғлиқни сақлаш ташкилоти хабарига кўра, бутун дунёда коронавирусга чалинганлар сони 132,7 миллионга етган, 2,8 миллион киши инфекция қурбонига айланган.Коронавирус касаллиги кўрсаткичи энг кўп қайд этилган давлатлар: АҚШ, Бразилия, Ҳиндистон ва Франциядир. Россия бу рўйхатда бешинчи ўринда келмоқда. Ундан кейинги ўринларни Буюк Британия, Италия, Туркия, Испания ва Германия эгаллаган.\n© Sputnik / Густаво Вальенте / Фотобанкка ўтишВакцинация от коронавируса\nКечанинг ўзида республикада яна 200 нафарга яқин фуқарода коронавирус қайд этилган ва инфекцияга чалинганлар сони 85 мингга яқинлашган.\nТОШКЕНТ, 10 апр – Sputnik.Ўзбекистонда COVID-19 га қарши эмланган фуқаролар сони 108 283 нафарга етди, деб хабар бермоқда Соғлиқни сақлаш вазирлиги матбуот-хизмати.\nШунингдек, кечанинг ўзида республикада яна 200 нафарга яқин фуқарода коронавирус қайд этилиб, инфекцияга чалинганлар сони 84 724 нафарга етган.\nАйни вақтда соғайиш кўрсаткичи 98 фоизни ташкил қилмоқда.\nТиббиёт муассасаларида даволанаётган 1504 нафар бемордан 229 нафари оғир, 104 нафари эса ўта оғир аҳволда.\nБутунжаҳон соғлиқни сақлаш ташкилоти хабарига кўра, бутун дунёда коронавирусга чалинганлар сони 132,7 миллионга етган, 2,8 миллион киши инфекция қурбонига айланган.\nКоронавирус касаллиги кўрсаткичи энг кўп қайд этилган давлатлар: АҚШ, Бразилия, Ҳиндистон ва Франциядир. Россия бу рўйхатда бешинчи ўринда келмоқда. Ундан кейинги ўринларни Буюк Британия, Италия, Туркия, Испания ва Германия эгаллаган.


Мақсадлар қўйилди, ва биз, уларга эришамиз!\nТошкент -1,8 °C\n6 Фев 2020 6575\nДавлатимиз раҳбарининг Олий Мажлисга йўллаган Мурожаатномасида турли вазирлик ва идоралар олдига кенг кўламли вазифалар қўйилди. Шунингдек, иқтисодиётнинг асосий тармоқларини хомашё билан таъминлашда ўрни алоҳида экани таъкидланган қидирувчи геологларга ҳам. «Нефть ва газ конлари геологияси ва қидируви институти» (НГКГҚИ) АЖ бош директори, геология-минералогия фанлари доктори Ғайбулла Абдуллаев «ПВ» мухбирига соҳа илмий ходимлари томонидан ишлаш фурсат келганини англаш ва ўз вазифаларини бажаришдаги мақсадга интилувчанлиги ҳақида сўзлаб берди:\nТимур Кайсаров сурати.\n- Президентимизнинг олдимизга қўйган муҳим вазифалари аҳамиятини институтимиз ходимлари яхши англайди ва ўз фаолияти мобайнида уларга асосланади. Шундан келиб чиққан ҳолда биз йиллик, ўрта ва узоқ муддатли геология қидирув дастурларини тузамиз ҳамда концепцияни ишлаб чиқамиз. Қидирувчи геологлар олдига аниқ мақсадлар қўйилгани эса давлатимиз раҳбарининг илм-фан ва унинг вакилларига қаратаётган улкан эътиборидан далолат.\nДавлатимиз раҳбарининг қанчалик узоқни кўра олишини ишнинг туб моҳиятига кириб бориши, соҳа муаммоларидан хабардорлиги ва уларни ҳал қилиш йўлларини излаётгани ҳам кўрсатади. Гўё буни олдиндан кўргандек, у Каспий денгизи остида нефть борми демак, Орол ҳавзасида ҳам нефть бўлиши керак, деди. Ва бугун биз аллақачон ушбу истиқболли ҳудудда Россия компаниялари билан бирга иш олиб боряпмиз ва у ердан нефть қатламлари жойлашганини кўрсатувчи асослар ҳам топилган.\nИнститут мутахассислари томонидан илгари жуда қиммат нархларда мамлакатга олиб келинган бир қатор замонавий қурилма ва ускуналар, уларнинг муқобиллари яратилди. Бугун хорижий ускуналардан кам бўлмаган самарали инновацион ускуналарни оммавий ишлаб чиқаришни бошлаш мақсадида ишлаб чиқариш ташкилотлари билан иш олиб бормоқдамиз. Ҳозирда институт мутахассислари ана шу техникалар билан геология қидирувига ёрдам бериш учун жойларга чиқишмоқда.\nМамлакатимиз раҳбарияти томонидан илм-фаннинг фундаментал соҳаларини ривожлантиришга қаратилаётган эътибор, айниқса, қувонарли. Сўнгги йилларда тезкор натижалар бериши кутиладиган амалий тавсифга эга соҳаларга афзалликлар берилганди. Лекин амалиёт фундаментал илм-фан қўллаб-қувватловисиз замонавий ривожланишдан ортда қолади, саёзлашади. Мамлакатимизда Давлат геология ва минерал ресурслар қўмитаси тизимидаги 4 та муассаса – Геология ва геофизика, Гидрогеология ва инженерлик геологияси, Минерал ресурслар, Нефть ва газ конлари геологияси ҳамда қидируви институтлари негизида замонавий Геология фанлари университети ташкил этилмоқда. Илм, маърифат ва рақамли иқтисодиётни ривожлантириш йили эълон қилинди. Демак, қариялар ўрнини ёш, малакали мутахассислар эгаллашини ва улар миллий илм-фанни илгари суришини тушунамиз.\nИқтисодиётнинг қатор муҳим тармоқлари, жумладан, кимё, нефть ва газ, энергетика, электротехника, қурилиш материаллари, заргарлик саноатини хомашё билан таъминлаш учун, аввало, геология-қидирув соҳасини тубдан ривожлантириш лозим. Шуни ҳисобга олиб, жорий йилда истиқболли конларни аниқлаш ва мавжуд захираларни кўпайтириш учун бюджетдан 2 триллион сўм маблағ ажратилмоқда.\n(Ўзбекистон Республикаси Президентининг Олий Мажлисга йўллаган Мурожаатномасидан)\nБиз бугунда ҳам соҳа учун мутахассислар тайёрлаяпмиз. И.М. Губкин номидаги Россия давлат нефть ва газ университетининг Тошкент филиали ва Ислом Каримов номидаги Тошкент давлат техника университети талабалари институтда амалиёт ўтамоқдалар. Ўқиш жараёнида бўлажак мутахассислигини янада чуқурроқ ўрганишлари учун сўнгги уч йил давомида талабаларни тўлиқ бўлмаган, ёзги таътил даврида эса тўлиқ ишга қабул қиляпмиз. Улар эскирган ускуналарда ишлашмоқда, бироқ вазият ижобий томонга ўзгаряпти. Яқин келажакда институт ходимлари энг сўнгги ва энг замонавий қурилмаларга эга бўлади, бу эса ходимларнинг фойдали иш коэффициентини ҳам оширади. Бугун вазирлик ва идоралар эҳтиёжларимизга қулоқ тутмоқда, техник ва моддий жиҳатдан ёрдам беришяпти ва бу Президентимизнинг илм-фанга қўшаётган ҳиссаси ва эътибори натижасидир.\nҲақиқий геолог физика, кимё, математика ва ҳатто, биология каби бошқа соҳаларга оид билимларга ҳам эга бўлиши керак ва фақат шундай мутахассисгина илмий ва амалий соҳалардаги вазифаларни бажаришга қодир бўлади. Янги касбий университетининг тўртта ИТИ негизида талабаларни ўқитиши эса, уларнинг том маънодаги юқори малакали кадрлар бўлиши лозимлигини кўрсатади.\nПрезидентимизнинг Олий Мажлисга йўллаган Мурожаатномасини институтнинг мажлислар залида биргаликда тингладик, олқишладик. Жамоа давлатимиз раҳбари олдимизга қўйган вазифаларни улкан завқ-шавқ билан қабул қилди. Энг асосийси, уларнинг барчаси она юрт тараққиёти ва равнақига қаратилган, бундай эзгу мақсад ҳамиша қалблардан жавоб топади.\nПрезидентнинг руҳлантирувчи нутқига жавобан яна бир ижобий ҳодиса рўй берди, бир кун олдин ишдан бўшамоқчи бўлган икки мутахассисимиз бундан кейин ҳам илм-фан ривожига ҳисса қўшиш учун ўз аризаларини қайтариб олишди, бундан ташқари, илгари нефть ва газ компаниясига ишлашга кетган экспертларимиздан бири яна институтга қайтди. Мамлакатимиз раҳбарининг Мурожаатномаси ана шундай самара берди!\nРўй бераётган ижобий ўзгаришлардан келиб чиқиб, геология-қидирув мутахассислари учун Президентимиз томонидан қўйилган вазифалар масъулиятли, қийиндай туюлади, лекин энг асосийси – уларни бажарса бўлади. Бунинг учун илмий салоҳиятимиз, ёш ва билимли кадрларимиз, мамлакатимиз раҳбари томонидан бизга билдирилган юксак ишончни оқлаш истагимиз бор.


Сирдарёда истеъмолга яроқсиз деб топилган 210 кг гўшт маҳсулотлари йўқ қилинди - Zamin.uz\nСирдарё тумани ҳудудида жойлашган «Сирдарё» ЙПХ масканида тўхтатилган Isuzu ичида истеъмолга яроқсиз гўшт маҳсулотлари борлиги аниқланди, деб хабар беради вилояти ИИБ ахборот хизмати.\nМаълум қилинишича, «Сирдарё» ЙПХ масканидан ҳаракатланиб ўтаётган Бухоро вилояти Ғиждувон туманида яшовчи К.Б. бошқарувидаги Isuzu вилоят ИИБ ЙҲХБ ҳамда ППХ ва ЖТСБ карантин гуруҳи ходимлари томонидан тўхтатилиб, текширилган. Текширув давомида машинада 210 килограмм гўшт маҳсулотлари борлиги аниқланган.\nУшбу гўшт маҳсулотлари истеъмолга яроқлилигини текшириш учун вилоят ХКТ ва ООХТ Марказида лаборатория текширувларидан ўтказилган. Текширув натижаларига кўра, мазкур гўшт маҳсулотлари инсонлар истеъмоли учун яроқсизлиги аниқланиб, вилоят ИИБ ППХ ва ЖТСБ Карантин гуруҳи ходимлари томонидан ҳужжатлар расмийлаштирилиб тегишли тартибда йўқ қилинган.\nҲолат юзасидан тўпланган ҳужжатлар қонуний чора кўрилиши учун Бош прокуратура ҳузуридаги департаментнинг Сирдарё вилояти бошқармасига топширилган. “Замин” янгиликларини “Одноклассники”да кузатиб боринг\nСирдарёда ҳаром ўлган мол гўштини сотган шахслар қўлга олинди\n14-02-2018, 00:39, Жамият\n6-12-2017, 16:30, Жамият\n25-11-2017, 15:03, Жамият


Бола руҳиятига назар ёки руҳшуноснинг бир куни\nМунаввар Ғайрат қизи Қирғизбоева 1972 йили Шимкент шаҳрида туғилган. Ўрта таълимни шаҳримиздаги 3- сонли мактабда олиб, сўнг Шимкент тиббиёт коллежини тамомлаган. 1999 йили сиртдан Алматидаги “Дарын” институтининг "Психология" факультетитда таҳсил олган. Мутахассислиги бўйича ўзи ўқиган мактабда 5 йил мобайнида фаолият юритган. Бугунги кунда мазкур мактабда ҳамшира бўлиб ишласада, нафақат ўқитувчилар, балки ўқувчилар ҳам асосан руҳий муаммолар билан кириб туришади.\nИш куним тугаб, бекатга яқинлашарканман, мактабдан уйга ошиқаётган ўқувчилар, автобус кутаётган ёшларни кўраман. Одатдаги кунларимнинг бирида ёнимдаги икки талаба қизни беихтиёр кузата бошладим.\nЗамонавий ёшларимизнинг бугунги кўриниши – қўлда телефон, қулоқларида эшитгич мосламаси, ўзаро баҳслашиб, суҳбатлашишарди. Ён-атрофдаги одамлар, ғизиллаб ўтаётган машиналар шовқини булар учун писанд эмас эди, гўё. Зимдан тикилиб, сумкаларидан кўриниб турган китобларга кўзим тушди. Қаттиқ муқовали “Психология” китобининг ярми чиқиб турарди. Аслида не сабаб, билмадим, шу вақтда мактаб руҳшунослари ҳақида ўйлай бошладим.\nРуҳшунос ким? У ўзи нима иш қилиши керак? Мактабдаги руҳшунослар тўлақонли фаолият юритяптими, умуман, у мактабга керакли шахсми?\nМазкур саволлар билан қаҳрамоним Мунаввар Ғайрат қизига мурожаат қилдим.\n– Ўсмирлик даври асосан 7-9 синфларда бошланади, – деди у. – Уларда физиологик ҳамда руҳий ўзгаришлар юз беради. Масалан, ўзларини катталардек тутиш, янгича дунёқараш, мустақил ҳаёт иштиёқи ва шунга ўхшаш хислатлар кузатилади. Бу даврда ўзларининг ички “мен”и юзага келади. Бу ўғил болаларда кўпроқ учрайди. Тенгдошлари орасида ё гап-сўзи билан, ё бўлмаса қимматбаҳо кийими билан ажралиб туришни хоҳлайди.\nШунингдек, бу даврда йигит-қиз ўзига нисбатан кўпроқ диққат-эътибор талаб этади. У ўзини катта одам деб ҳисоблайди ва ўзига нисбатан катталардек муносабатда бўлишларини хоҳлайди. Шу ерда В. Сухомлинскийнинг шахс хусусиятлари ҳақидаги таърифини келтириб ўтсам: “Ўсмирда хоҳишнинг бойлиги ва кучнинг чегараланганлиги қарама-қарши қўйилган. Қизиқишларнинг турли-туманлиги ва доимий эмаслиги мана шундан келиб чиқади. Ўсмир ўзининг қобилиятли эмаслигини билиб қолишдан қўрқади. У ўзини жуда яхши кўради ва ортида ёрдамга муҳтожлиги яширинган. Кўргазмали ишончлилик ва қатъият ортига яшириниши мумкин”.\nНима бўлганда ҳам, бу даврда бурч, масъулиятни зиммаларига олгиси келмайди. Чунки баъзи ўсмирларда ўзига ишонч камроқ. Қалбидаги қўрқувни йўқотиб, ўрнини меҳр-муҳаббат туйғулари билан тўлдириш керак. Буни аста-секинлик билан, бола кўнглини дарз кетказмай, оилада бошлаш лозим. Ўзига ишончига ўзини ишонтириш зарур. Чунки, эркинликни талаб этиш уларда қўрқувни уйғотади. Ҳар бир ота-она боласи улғайгач, у билан дўстона муносабатда, сирдош, ҳамфикр бўлиши керак. Масалан, бирор бир ишни бошлашдан аввал у билан маслаҳатлашиб, фикрини билиши, бошқача таклифи борми ё йўқми шуни ҳам сўраши керак.\nШунингдек, бу даврда уларда уятчанлик ва тезда хафа бўлиш ёки баъзида жиззакилик хислатлари кузатилади. У арзимаган нарсалардан хафа бўлади ва бироз кекчил ҳам бўлиб қолиши мумкин. Агар уйда ўсмир ёшини ҳисобга олиб, бола билан дўстона муносабатда, юмшоқ муомалада бўлишса, оилавий шароитга қараб, боланинг хоҳиш-истакларини инобатга олиб, иш кўрилса, у буни сезади ва яхши йўлдан юришга ҳаракат қилади. Акс ҳолда, ўсмир кўчадан ўзига бошқа машғулот топади ва ёмон йўлга юриб кетиши мумкин.\nБугунги кунда руҳшуносларни ҳазиллашиб, “мактаб адвокатлари” дейишади. Деярли ҳар куни ёшлар орасидаги келишмовчиликлар, ўзаро тортишувларни ҳал этиш, арзимас сабаблар, ўткинчи вазиятлардан келиб чиқадиган аразларни тушунтириш, тинч йўл билан ечишни уддалаш керак. Бу қанча асаббузарликлар, йўқотилган вақтлар эвазига келади. Асосийси – натижа!\nЯна бир муҳим жиҳат – қиз болалардаги ўсмирлик даврига алоҳида эътибор керак. Чунки уйдаги тарбия, асосан, шарқона муҳитда ўсаётган қизларимизнинг тарбияси, хулқ-атвори кўпроқ эътиборга муҳтож. Чунки, халқимизда “Қиз бола оила кўрки”, деб бежиз айтилмаган. Биз қиз болани турмушга чиқишга эртароқ тайёрлаймиз. Оқибатда баъзи бир қизларимиз айни ўқиб, билим оладиган вақтда турмушга чиқиш ва оилали бўлишни ўйлай бошлайдилар.\nЎсмирлик даврида пайдо бўладиган янги ҳиссиёт – бу ўз-ўзини англашдир. Ўз-ўзини англаш ўсмир ёшининг асосий якунидир. Бу пайтда улар юқорида айтиб ўтилганидек, ўзининг “Мен”ини очади, кучли ва кучсиз тарафларини намоён этишга ҳаракат қилади. Ўзини бошқа одамлар билан таққослай бошлайди. Шунингдек, ўзига нисбатан қизиқиш уйғонади, ўзига мос дўст излайди. Келажакдаги орзу-умидлари, мақсадлари юзасидан кўпроқ ўйланиб, режалари йўлида астойдил ҳаракат қила бошлайди.\n– Бугунги кунда мактабдаги руҳшуноснинг ўрни қай даражада? Унинг фаолияти қониқарлими?\n– Мактабда руҳшуносларнинг ўрнини тўлақонли деб айтолмайман. Буни яширишнинг ҳам ҳожати йўқ. Таълим соҳасидаги қоғозбозликни барча яхши билади. Асосан, тест билан ишлаш талаб этилади. Аслида ўсмирлар билан уларга яқиндан ёндашиб, сирлашиб, дўстлашиб ишлаган маъқул, деб ўйлайман. Уларнинг ёши ва феъл-атвори, қизиқишларини ҳисобга олиш керак.\nБугунги суҳбатимизда асосан ўсмирлар, уларда содир бўладиган жисмоний ҳамда руҳий ўзгаришлар, уларнинг хоҳиш-истаклари ҳақида сўз юритдик. Ўсмирлик даврини қийин палла деймизу, лекин фарзандимизнинг эртанги кунига ўзимиз масъул эканлигимизни баъзан ёддан чиқариб қўямиз.\nБолаларимизга озгина вақт ажратиб, уларнинг кўнглига йўл топа олсак, эртага улар юзимизни ерга қаратмайди, ишончимизни оқлайди ва бизга раҳмат ёғдиради.\nШаҳноза УСМОНОВА, 2018-11-26, 10:09 189


Журнал "Экономический Вестник Узбекистана" » (O´zbek) Zarbdor tumani\nГлавная | Архив номеров | (O´zbek) Zarbdor tumani\n(O´zbek) Zarbdor tumani\nБугунги ижтимоий-иқтисодий ислоҳотлар энг аввало, инсон манфаатларини ҳимоя қилишга, мамлакатимиз иқтисодий қудратини оширишга ҳамда аҳоли турмуш фаровонлигини юксалтиришга қаратилгани боис жойларда улуғ мақсадларни рўёбга чиқаришга ҳаракат қилаётган бунёдкор халқимиз ҳар бир жабҳада фидокорона ва самарали меҳнат қилмоқда. Президентимиз вилоятнинг республикадаги ўрни ва салоҳияти, фаол ва фидойи халқимизнинг меҳнатларини эътироф этиб, вилоятни янада обод этиш, аҳоли турмуш фаровонлигини ошириш бўйича билдирган фикр-мулоҳазалари меҳнат аҳли кучига куч қўшмоқда.\nМеҳнатсевар халқимиз қадимдан чиройли яшаш, хонадонини саранжом-саришта сақлаш, қадриятларга ҳурмат билан қараш тушунчаларини фарзандлари онгига сингдириб келади. Ана шундай тарихий ва муқаддас қадамжоларда умргузаронлик қилаётган зарбдорликлар ҳам бошқалардан ҳеч бир соҳада ортда қолмасликка ҳаракат қилмоқда.\n«Зарбдор» сўзи – қаттиқ меҳнат туфайли обод бўлган макон маъносини англатади. Бу туман аввал Зомин таркибида бўлиб, 1979 йилда ташкил этилган. Серғайрат, шижоатли аҳолиси, кўплаб тарихий масканлари, тепаликлари билан ном қозонган туманда Ғозонтепа, Очилтепа, Мозортепа, Ғишттепа, Номсизтепаликлар тарихи V–VIII асрларга бориб тақалади.\nЯратиб берилаётган кенг кўламли имкониятлардан унумли фойдаланаётган зарбдорликлар ҳам мамлакатимиз иқтисодиётини янада юксалтириш, ўзларининг турмуш даражасини оширишга астойдил интилмоқда. Жумладан, қабул қилинаётган истиқболли лойиҳалар, ҳаётий дастурлар ижросини таъминлашда ижобий натижаларга эришилмоқда. Бундай дейишимиз бежиз эмас, зеро, 2017 йил якунларига эътибор қаратсак, юқорида келтирилган таърифлар ўринли эканлигини кўрамиз. Масалан, 2017 йилда ўтган йилнинг шу даврига нисбатан саноат 97,0 фоиз, аҳоли истеъмол моллари 99,2 фоиз, қишлоқ хўжалик маҳсулотлари етиштириш 101,3 фоиз, қурилиш-пудрат ишлари 109,9 фоиз, чакана савдо 100,0 фоиз, жами хизматлар кўрсатиш 104,8 фоизни ташкил этди. Зарбдорликлар ўз маҳсулотларини хориж бозорларига чиқариш масалаларида ҳам яхши натижаларга эришмоқда. Хусусан, ўтган йилнинг шу даврига нисбатан 3555,2 минг долларлик саноат ва қишлоқ хўжалиги маҳсулотлари экспорт қилинганини инобатга оладиган бўлсак, бу борада ҳам сезиларли муваффақиятларга эришилаётгани маълум бўлади.\nТаъкидлаш лозимки, бугунги кун талаб-эҳтиёжларидан келиб чиққан ҳолда туманда аграр соҳанинг барча йўналишларига катта эътибор қаратилмоқда. Аслини олганда, Зарбдор аҳолиси табиий муҳитга мос равишда азал-азалдан мева-сабзавот етиштиришга мослашган. Айтиш мумкинки, туман мева-сабзавотга ихтисослашган ҳудудлардан саналади, яъни бу заминда авлоддан-авлодга ўтиб келаётган илғор тажрибалар даврлар оша бойитиб борилади. Шу боис ҳам бу имкониятлардан самарали фойдаланишга астойдил ҳаракат қилинади. Мисол учун, 2017 йилда қишлоқ хўжалиги маҳсулотлари етиштириш натижаларини таҳлил қилсак, қуйидаги манзара ҳосил бўлади: умумий сумма 219,6 млрд. сўмдан зиёд бўлиб, барча хўжаликлар томонидан 39,8 минг тонна дон (100,4 %), 9,7 минг тонна гўшт (106,5 %), 29,7 минг тонна сут (101,0 %), 8,2 млн. дона тухум (100,8 %), 25,6 тонна пилла (63,4 %), 118 тонна жун (105,4 %), 22 тонна асал (100 %) ва 111 тонна балиқ (179,0 %) етиштирилди. Бюджет даромадлари 19,2 млрд. сўм (режадан уч млн. сўм кўп)ни, харажатлар 18,9 млрд. сўм (режадан уч млн. сўм кам)ни ташкил этди.\nШу ўринда айтиш керакки, Ўзбекистон Республикаси Президенти Ш.Мирзиёевнинг 2017–2021 йилларда мамлакатни ривожлантиришнинг бешта устувор йўналиши бўйича Ҳаракатлар стратегиясида белгилаб берилган ижтимоий-иқтисодий ислоҳотларни барча жабҳаларда амалга оширишга астойдил киришганлиги туфайли туманда ҳам бирин-кетин замонавий корхоналар, ишлаб чиқариш мажмуалари бунёд этилмоқда, мавжудлари замонавий техника ва технологиялар билан жиҳозланмоқда. Шунингдек, хусусий тадбиркорликка, кичик бизнесга янада кенг имкониятлар очиб берилмоқда. Буларнинг барчаси алал-оқибат тўкин-сочинликка, фаровон турмуш тарзи асоси бўлган бандлик кўрсаткичлари ортишига сабаб бўлмоқда. 2017 йилда аҳоли бандлигини таъминлаш ҳудудий дастурига кўра 1466 та янги иш ўрни яратилди. Мақсадли дастурга мувофиқ саноатда 145 та, хизмат кўрсатишда 154 та, қишлоқ хўжалигида 238 та, шунингдек, якка тартибдаги тадбиркорликни ривожлантириш ҳисобига 85 та, аҳолини шахсий ёрдамчи ҳамда деҳқон хўжалигида ўзини-ўзи банд қилиш ва оилавий тадбиркорликда 284 та, деҳқон ва фермер хўжаликлари ҳисобига 560 та иш ўрни яратилди.\nБу борада айниқса, мустақил ҳаётга қадам қўяётган ёшлар, коллеж битирувчиларини иш билан таъминлашга қаратилаётган эътибор ҳар қанча таҳсинга сазовор. Қайд этилганидек, йил якуни бўйича белгиланган режа 106,5 фоизга бажарилди. Ана шу мақсадда ўтган йили ҳам аҳоли бандлик даражасини ошириш мақсадида меҳнат ярмаркалари ўтказилди. Мазкур тадбирларда коллеж битирувчиларини ишга жойлаштириш масаласига алоҳида эътибор берилди. Хусусан, 2016–2017 ўқув йилида туман касб-ҳунар коллежлари битирувчилари сони 945 нафарни ташкил этиб, 920 нафари (97,3 %) ўзининг доимий иш ўрнига эга бўлди.\nБундан ташқари туманнинг саноат салоҳиятини янада ривожлантириш дастурига асосан 2017 йилда умумий қиймати 10,3 млрд. сўмлик 38 та саноат корхонаси ишга туширилиши натижасида 252 та янги иш ўрни ташкил этилди, жумладан:\n2018 йилнинг 1-чорагида «Зарбдор текстиль» масъулияти чекланган жамияти томонидан тайёр тикув-трикотаж маҳсулотлари ишлаб чиқариш ва 510 та янги иш ўрни яратилиши белгиланган. Бундан ташқари «Зарбдор универсал логистика» МЧЖда «экспорт ва импортни ташкил қилиш» учун умумий қиймати 83,3 млрд. сўм, шундан банк кредити 61,5 млрд. сўм ва 300 та янги иш ўрни яратиш чора-тадбирлари амалга оширилмоқда.\n2017 йил давомида туманда фаолият юритаётган кичик бизнес субъектларига жами 11,2 млрд. сўм кредит маблағлари ажратилиб, шундан 1,4 млрд. сўми саноат соҳасига, тўрт млрд. сўми қишлоқ хўжалигига, 1,8 млрд. сўми чакана савдога, бир млрд. сўми қурилиш-пудрат ишларига, 1,1 млрд. сўми хизмат кўрсатиш ва сервис соҳасига ҳамда 1,7 млрд. сўми бошқа тармоқларни ривожлантириш учун ажратилди.\nТуманда юқорида таъкидланган чора-тадбирлар билан бирга жорий «Халқ билан мулоқот ва инсон манфаатлари йили» давлат дастури ижросига қаратилган устувор вазифалар ижросини таъминлашга ҳам астойдил киришилган. Юртимиздаги ҳар бир инсон самарали меҳнат қилиши, роҳат-фароғатда яшаши учун барча бирдек ҳаракат қилиши лозимлигини бугун ҳамма – каттаю кичик, раҳбару оддий ишчи яхши англаши ҳам муҳим масала!\nҚайд этилганидек, Зарбдор тумани ҳар жиҳатдан юқори салоҳиятга ва жадал ривожланиб бораётган туманлардан бирига айланиши учун барчанинг бирдек саъй-ҳаракатлари ҳам муҳим роль ўйнайди. Бу борада, айниқса, ҳудуд аҳолисининг меҳнаткашлиги, юртни обод этишга, ёрқин келажак қуришга бўлган эзгу иштиёқи кўпдан-кўп масалаларнинг осон ечим топиши учун йўл очиб беради. Хуллас, саъй-ҳаракатлар ва интилишларимиз қанчалик муштарак ва ҳамоҳанг бўлса, бу эртанги фаровонлик, ҳеч кимдан кам бўлмай тўкин яшаш, айтиш жоизки, мақсад-муддаоларимиз ушалиши демак!